دیموكراسی له تیئۆرییه‌وه بۆ تێڕوانین! (به‌شی 11) ئاریتما محه‌ممه‌دی – Giareng\nدیموكراسی له تیئۆرییه‌وه بۆ تێڕوانین! (به‌شی 11) ئاریتما محه‌ممه‌دی\n[ هاتنی ماركسیسم بۆ كوردستان به سه‌ره‌تای ئاڵۆزبوونی كێشه‌ی نه‌ته‌وه‌یی كورد و هه‌روه‌ها په‌ره‌سه‌ندنی ئاڵۆزی نێوان حیزب و لایه‌نه كوردییه‌كان پێناسه ده‌كرێت، ڕاسته پێش هاتنی ماركسیسم و كوموونیسم بۆ كوردستان كێشه‌ی سیاسیی و ده‌سه‌ڵاتخوازیی له‌نێوان هێزه‌كانی نه‌ته‌وه‌ی كورددا بوونی هه‌بووه، به‌ڵام ئه‌وه پاش هاتنی ماركسیسم بوو كه نه‌ته‌وه‌ی كورد تووشی شه‌ڕی براكووژی بوو و به‌كرده‌وه ده‌ستی چووه خوێنی یه‌كتر. ئاریتما محه‌ممه‌دی]\nكوردستانی گه‌وره وه‌ك لانكه‌ی گه‌شه‌سه‌ندن كه‌له‌مانگی شارستانییه‌ت له‌خۆ ده‌گرێت، ئه‌م ناوچه‌یه هه‌میشه له‌ڕێڕه‌وی پێشكه‌وتن و گه‌شه‌سه‌ندنی زانست له‌سه‌ر ئاستی جیهاندا سه‌رترۆپ بووه، به‌ڵام شه‌ڕی ئیدۆلۆژییه جیاوازه‌كانی كۆتایی سه‌ده‌ی بیسته‌م له‌م ناوچه‌یه په‌ره‌ی به قه‌یرانی سیاسیی، ئابووریی و كۆمه‌ڵایه‌تییه‌كان دا، نه‌ته‌وه‌ی كورد به هۆی خۆهه‌ڵواسین به كۆمه‌ڵێك ئیدۆلۆژی نوێ كه زاده‌ی بیر و هزری مرۆڤی ئه‌ورووپیی سه‌ده‌ی هه‌ژده و نۆزده‌ی زایینی بوو خۆی خسته‌نێو قه‌یرانی ئه‌و ئیدۆلۆژییانه و ئه‌مه‌ش بووه هۆی ئه‌وه‌كه ڕێخراوه كوردییه‌كان له كۆتاییه‌كانی سه‌ده‌ی بیسته‌م خۆ له‌نێو شه‌ڕی سارددا ببیننه‌وه و ببنه لایه‌نگی بیری چه‌پ له كوردستان دا.\nئه‌مه‌ش كێشه‌ی نه‌ته‌وه‌یی كوردی پتر ئاڵۆز كرد و له ڕاستیدا كورد به خۆهه‌ڵواسین به‌و ئیدۆلۆژییه به‌سه‌رچووانه‌دا بووه به‌شێك له شه‌ڕی ئیدۆلۆژیك، ئه‌م شه‌ڕه‌ش له كوردستان له‌نێوان حیزبه كوردییه‌كاندا به‌ڕێوه چووه و به‌داخه‌وه حیزبی كوردیی نییه كه له‌ژێر كاریگه‌ریی بیری چه‌پی كوموونیستی، ماركسیستیی و بیری سه‌رمایه‌خوازیی كاپیتالیستیی شه‌ڕی یه‌كتری نه‌كردبێت و ڕۆڵه‌ی كوردی له‌پێناو پرس و بابه‌تی بێبنه‌ما نه‌كووشتبێت، واتا هاتنی ماركسیسم بۆ كوردستان به سه‌ره‌تای ئاڵۆزبوونی كێشه‌ی نه‌ته‌وه‌یی كورد و هه‌روه‌ها په‌ره‌سه‌ندنی ئاڵۆزی نێوان حیزب و لایه‌نه كوردییه‌كان پێناسه ده‌كرێت، ڕاسته پێش هاتنی ماركسیسم و كوموونیسم بۆ كوردستان كێشه‌ی سیاسیی و ده‌سه‌ڵاتخوازیی له‌نێوان هێزه‌كانی نه‌ته‌وه‌ی كورددا بوونی هه‌بووه، به‌ڵام ئه‌وه پاش هاتنی ماركسیسم بوو كه نه‌ته‌وه‌ی كورد تووشی شه‌ڕی براكووژی بوو و به‌كرده‌وه ده‌ستی چووه خوێنی یه‌كتر.\nئه‌گه‌ر ئاورێك له ماركسیسته‌كانی كوردستان بده‌ینه‌وه، ده‌بینین كه چه‌په كوموونیسته ماركسیسته‌كانی كورد له باشووری كوردستان كه كاتێ ده‌رفه‌تی گه‌ییشتن به ده‌سه‌ڵاتیان به‌ده‌ست هێنا، نه‌ك هه‌ر كوموونیسمیان له‌بیر نه‌ما به‌ڵكوو بوونه سه‌رمایه‌دار و له ڕێگای گه‌نده‌ڵییه‌وه ده‌ستیان به كۆكردنه‌وه‌ی سه‌مایه كرد و جمگه گرینگه‌كانی به‌ڕێوه‌بردنی كۆمه‌ڵگا، ده‌سه‌ڵات و حوكوومه‌تیان قورخ كرد و ئه‌وه‌ی كه له بیریان چوو، تیئۆرییه‌كانی ماركس، ئینگلیس، مائۆ و بۆچوونه‌كانی دیكه‌ی فیلسووفانی بوواری ئه‌و چه‌مكه بوو، سه‌ره‌ڕای ئه‌وه‌ش له كۆتاییه‌كانی سه‌ده‌ی بیسته‌م به‌شێكی زۆر له هێزه ماركسیست و كوموونیسته‌كانی كوردستان له‌سه‌ر ئه‌وه‌كه ئه‌میان پتر له‌ویان چه‌پتر و ماركسیستتره شه‌ڕی براكووژیان ده‌سپێكرد و یه‌كتریان شیتاڵ بڕیی و ڕێكخراوه‌كانیان لاواز و بێهێز كرد، واته ئیدۆلۆژییه‌كانی كاپیتالیسم و كوموونیسم نه‌ك ته‌نیا ماڵی كوردی وێران كردووه به‌ڵكوو یه‌كێتیی و یه‌كگرتوویی كوردیشی تێكشكاندووه و له‌ولاشه‌وه هێزه‌كانی كوردستانیی له‌به‌رامبه‌ر داگیركه‌ر لاواز و كه‌مهێز كردووه.\nبێگومان به‌شێكی زۆر له‌و هێزانه له‌ژێر ناوی كێشه‌ی نه‌ته‌وه‌یی كورد و مافی ڕه‌وای كورد شه‌ڕی ئیدۆلۆژیكیان له‌دژی یه‌كتر ده‌كرد و هه‌ر لایه‌نێك خۆی هه‌ڵواستبوو به یه‌كێ له‌و ئیدۆلۆژییانه و ئه‌مه‌ش كێشه‌ی كوردی پتر ئاڵۆز كردبوو. چونكه هێزه كوردییه‌كانی ماركسیست، چه‌پ و كاپیتالیست ته‌نانه‌ت له‌سه‌ر پرسه نه‌ته‌وه‌ییه‌كانیش یه‌كڕه‌نگ و یه‌كهه‌ڵوێست نه‌بوون، ڕێك وه‌ك ئیستا هه‌ر كام له‌و هێزانه سه‌ربه یه‌كێ له وڵاتانی ده‌ورووبه‌ر بوون.\nهه‌نووكه ده‌بینین كه هه‌رێمی كوردستان به‌هۆی دابه‌شبوونی هێزه ناوچه‌ییه‌كان كه‌وتووه‌ته قه‌یرانی سیاسیی، ئابووریی و كۆمه‌ڵایه‌تی، دابه‌شبوونی وڵاتانی ناوچه‌كه‌ش به‌سه‌ر دوو به‌ره‌ی جیاواز و دژبه‌یه‌ك، كاریگه‌ریی نه‌رێنیشی له‌سه‌ر كورد داناوه، به‌وپێیه كه به‌شێكی زۆر له هێزه‌كانی كورد سه‌ربه وڵاتانی دووبه‌ره جیاوازه‌كه‌ن و ئه‌مه‌ش كوردی به‌سه‌ر دوو به‌ره‌ی جیاواز لێك ترازاندووه. بێگومان ئه‌وه ڕاسته كه ده‌ڵێن مێژوو تێپه‌ڕ ده‌بێت و ناگه‌ڕێته‌وه، به‌ڵام ڕووداوه‌كانی مێژوو به‌یناوبه‌ین به شێوه و چه‌شنی جیاواز دووپات ده‌بنه‌وه و ئه‌و هێزانه‌ش سه‌ركه‌وتوو ده‌بن كه خوێندنه‌وه‌ی زانستیی و دوورهاوێژیان بۆ كێشه‌كان و قه‌یرانه‌كان پێیه.\nئه‌مه‌ش ده‌رخه‌ری ئه‌و ڕاستییه‌یه كه پێچه‌وانه‌ی ئه‌و درووشمانه‌ی كه چه‌په ماركسیسته‌كان جاڕیان بۆی ده‌كێشا هه‌ر هه‌موو هه‌لپه‌ره‌ست ده‌رچوون و ئامانجیان گه‌ییشتن به ده‌سه‌ڵات و كۆكردنه‌وه‌ی سه‌رمایه بوو و هه‌موو هه‌وڵی خۆشیان له هه‌موو قوژبنه‌كانی جیهان خسته‌گه‌ڕ بۆ ئه‌وه‌كه كۆمه‌ڵگه بۆ مه‌به‌سته ئیدۆلۆژییه‌كانی خۆیان به‌كار بهێنن و ته‌نیا ئامانجیشیان گرتنه‌ده‌ستی ده‌سه‌ڵات و قورخكردنی جمگه‌كانی به‌ڕێوه‌بردنی وڵات بوو، چونكه گرتنه‌ده‌ستی ده‌سه‌ڵات بۆ ئه‌وان له هه‌موو پرس و باسێكی دیكه پڕ باییختر و گرینگتر بوو، هه‌ر به‌و مه‌به‌سته‌ش بوو كه ده‌یانهه‌ویست له ڕێگای شۆڕشی كوموونیستییه‌وه ده‌سه‌ڵات به‌ده‌سته‌وه بگرن.\nبێگومان بینیمان كه كاتێ كوومونیسته‌كان له وڵاته جیاوازه‌كانی جیهان گه‌ییشتنه ده‌سه‌ڵات چۆن جمگه‌كانی ده‌سه‌ڵاتیان قورخ كرد و خۆیان به‌سه‌ر كۆمه‌ڵگه‌دا سه‌پاند و وڵاتیان له داخراوه‌یی و دووگماتیسمیدا چه‌قاند و به‌ره‌و دواوه گه‌ڕاندیانه‌وه، هه‌روه‌ها كاپیتالیسته‌كانیش به‌هه‌مان چه‌شن كۆمه‌ڵیان خسته جووڵه بۆ كۆكردنه‌وه‌ی سه‌رمایه كه هه‌مووی ده‌چووه باخه‌ڵی سه‌رمایه‌داران و خه‌ڵكی ئاساییش ته‌نیا ماندووبوونیان بۆ ده‌مایه‌وه. هه‌نووكه له وڵاتانی كاپیتالیستیی و به‌تاییبه‌ت له ئه‌مریكا و به‌شێك له ئه‌ورووپا ده‌بینین كه له بنه‌ماڵه‌یه‌كی دووكه‌سیدا پێویسته هه‌ردوو كرێكار یانخود فه‌رمانبه‌ر بن تا ژیانێكی ئاسایی تێپه‌ڕ بكه‌ن، كه‌چی به‌خته‌وه‌ریش نین و باییخه كۆمه‌ڵایه‌تییه‌كان له سێبه‌ری سه‌رمایه‌دا ون بوونه و گرینگیی خۆیان له‌ده‌ست داوه.\nهه‌نووكه كاپیتالیسم ژیانی كۆمه‌ڵگه‌كانی داگیر كردووه و هه‌موو چینوتوێژه‌كانی كۆمه‌ڵگه‌ش به كۆكردنه‌وه‌ی سه‌رمایه سه‌رقاڵ كردووه و زۆربه‌ی كۆمه‌ڵگا پێشكه‌وتووه‌كانیش كه له سێبه‌ری سیسته‌می سه‌رمایه‌داریدا ژیانی پێشكه‌وتوو تێپه‌ڕ ده‌كه‌ن هه‌ست به به‌خته‌روه‌ریی و ئاسووده‌یی ناكه‌ن. به‌ڵام له‌گه‌ڵ ئه‌وه‌شدا ژیانی وڵاتانی سه‌رمایه‌داریی له ژیان له وڵاتانی كوموونیستیی باشتره، هه‌رچه‌ند دۆخی ژیان و گووزه‌رانی هه‌ژاران و نه‌داران له‌هه‌ر دوو به‌شه‌كه‌ی وڵاتانی كاپیتالیستیی و كوموونیستیی وه‌ك یه‌كه و كاپیتالیستبوونی كۆمه‌ڵگا یانخود كوموونیستبوونی كۆمه‌ڵگا هیچ كاریگه‌رییه‌كی ئه‌وتۆی له‌سه‌ر ژیانی هه‌ژاران نییه و هه‌ژار له هه‌ركوێ بێت هه‌ر هه‌ژار و نه‌داره. ئیتر بینای به‌رز و خواردنگه‌ی پێشكه‌وتوو و شه‌قامی ڕازاوه نه سكی برسیی تێر ده‌كات و نه چاوی هه‌ژار سه‌رمه‌ست ده‌كات.\nتێكشكانی كوموونیسم و كه‌وتنه قیرانی كاپیتالیسم و چوون به‌ره‌و ڕۆخان، ئه‌وه‌مان پێ ده‌ڵێت كه هه‌ردوو چه‌مكی كاپیتالیسم و كوموونیسم بۆ چاره‌سه‌ركردنی كێشه ئابووریی، سیاسیی و كۆمه‌ڵایه‌تییه‌كان نه‌هاتوونه‌ته كایه‌وه، به‌ڵكو ئامانجی سه‌ره‌كیی پشت ئه‌و چه‌مكانه به‌رژه‌وه‌ندییه سیاسییه‌كان و وه‌گه‌ڕخستن و په‌ره‌دان به بازاڕی سه‌رمایه له وڵاتان بوو، هه‌ركام له‌و چه‌مكانه‌ش له هه‌ر وڵاتێكدا گه‌شه‌ی بكردایه، ئه‌وا بازاڕی ئه‌و وڵاته‌ی ده‌خستنه ژێر هه‌ژموونی خۆیه‌وه و ده‌ستی به‌سه‌ردا ده‌گرت.\nئه‌مه‌ش قه‌یرانه‌كانی كۆمه‌ڵگه‌ی قووڵتر كرده‌وه، هه‌ر ئه‌وه‌ش هۆكاری سه‌ره‌كیی پشت ڕۆخانی كوموونیسم و تێكشكانی كاپیتالیسم بوو. بێگومان وڵاتی ئه‌مریكا وڵاتێكی سه‌رمایه‌دارییه، كه‌چی به‌شێكی زۆر له دانیشتووانه‌كه‌ی له دۆخێكی ناله‌باری ئابوورییدا ژیان به‌سه‌ر ده‌به‌ن. تاكوو ئه‌مڕۆش سیسته‌می سه‌رمایه‌داریی ئه‌مریكا باییخی به ژیانی چینی هه‌ژارانی وڵاته‌كه‌ی نه‌داوه. هه‌روه‌ها كۆمه‌ڵگای هیند به‌هۆی چه‌سپاندنی سیسته‌می كاپیتالیستییه‌وه شیرازه‌ی خۆی له‌ده‌ست داوه و ڕۆژانه هه‌ژاریی و نه‌داریی گیانی هه‌زاران كه‌س له‌و وڵاته‌دا ده‌ڕفێنێت.\nله ڕاستیدا سه‌رمایه‌داریی كۆمه‌ڵگه‌یه‌كی چه‌وساوه به‌رهه‌م دێنێت كه هه‌موو دانیشتووانی وڵات ده‌بێ كار بكه‌ن و قازانجه‌كه‌شی بچێته باخه‌ڵی سه‌رمایه‌داره‌كان و له‌ولاشه‌وه كوموونیزم كۆمه‌ڵگایه‌كی دواكه‌وتوو و گه‌نده‌ڵ ساز ده‌كات كه چینێكی تاییبه‌ت هه‌موو ده‌سه‌ڵات به‌ده‌سته‌وه ده‌گرێت و له‌نێو ئه‌و چینه‌شدا پۆلێك ده‌سه‌ڵات قورخ ده‌كه‌ن و دیكتاتۆری به‌سه‌ر كۆمه‌ڵگه‌دا ده‌سه‌پێنن و خۆیان ده‌بنه سه‌رمایه‌دار و كۆمه‌ڵگه‌یه‌كی هه‌ژار و نه‌دار، ده‌سه‌ڵات و سیسته‌مێكی گه‌نده‌ڵ و دواكه‌وتوو به‌رهه‌م ده‌هێنن و هه‌موو شتێك بۆ خزمه‌ت به بیروبۆچوونی ئه‌و پۆل و چینه كه‌مه ته‌رخان ده‌كرێت.\nهێمای كۆموونیسم كۆمه‌ڵگه‌یه‌كی هه‌ژار و دواكه‌وتووه كه ده‌بێ گه‌ل گوێڕایه‌ڵی ده‌سه‌ڵات و ئیدۆلۆژی ماركسیسم بێ و هێمای كاپیتالیسمیش كۆمه‌ڵێكی ماندوو و نابه‌خته‌وه‌ره كه ژیانی هاوپێچی پیشه‌سازیی بووه و هه‌ست به ئاسووده‌یی ناكات و ده‌رفه‌تی پشوودانیشی نییه و به‌رده‌وام ده‌بێ له جووڵه‌دا بێ، جوڵه‌یه‌ك كه ماندووبوونه‌كه‌ی بۆ كۆمه‌ڵ ده‌بێ و قازانج و خێره‌كه‌شی بۆ سه‌رمایه‌دار و ده‌سه‌ڵاتدار ده‌بێ، ئه‌م چه‌شنه له سیسته‌می سیاسیی كۆمه‌ڵ و كۆمه‌ڵگا وه‌ك كه‌ره‌سته‌ی ئاڵوێڵكردنی سه‌رمایه و ده‌سه‌ڵات پێناسه ده‌كات و ته‌نیا ئه‌ركی گه‌رمكردنی كایه‌كه ده‌خه‌نه ئه‌ستۆی كۆمه‌ڵ و به‌رده‌وام له‌و ئاره‌ستانه‌دا پاڵ به كۆمه‌ڵگاوه ده‌نێن كه مه‌به‌ستیانه و قازانجی گرووپی و تاكه‌كه‌سییان مسۆگه‌ر ده‌كات.


👁 ئەم بابەتە 22,463 جار بینراوە\n📝 بەیاننامەی دەفتەری سیاسیی حیزبی دیموکراتی کوردستان هەڵوێستمان لە بارەی هەڵبژاردنەکانی 7ی ڕەشەمەی داهاتووی ئێران بەڵگەنامەکان\n📅 کاتی تۆمارکردن Feb 20 2016 8:45PM\n👁 ئەم بابەتە 4,228 جار بینراوە\nڕۆژی 7ی ڕەشەمەی داهاتوو، دەیەمین خولی هەڵبژاردنی م [ زۆرتر... 👁] ✖ ✖ ✖ 1 0 ✔ 93% ✍ هـ.ب. 20-2-2016 20:45:00\n📕 تۆلین و چوارشەممەیەکی پەڕتووکخانە\nو/پەخشان حەمە میرزا [ زۆرتر... 👁] ✖ ✖ ✖ 0 0 ✖ 50% ✍ ب.ج. 20-6-2012 22:55:31\n📕 چوارشەممەی خوێناوی پەڕتووکخانە\n📅 کاتی تۆمارکردن Feb 18 2015 10:47PM\n👁 ئەم بابەتە 7,289 جار بینراوە\nنووسینی: ئیبراهیم هەورامانی ئەم کتێبە لەچەند بەش [ زۆرتر... 👁] ✖ ✖ 0 0 ✔ 94% ✍ م.ب. 18-2-2015 22:47:09\n📕 چوارشەممەیەک دەمکوژێ پەڕتووکخانە\n📅 کاتی تۆمارکردن Sep 30 2011 11:00PM\n👁 ئەم بابەتە 12,403 جار بینراوە\nبێکەس حەمەد قادر [ زۆرتر... 👁] 📕 ✖ 0 0 ✔ 99% ✍ هـ.ب. 30-9-2011 23:00:55\n📖 دووشەممەی رەش کورتەباس\n📅 کاتی تۆمارکردن Jun 26 2019 3:26PM\nکاوە محەمەد ئەندامی پەرلەمانی عێراق لە فراکسێۆنی [ زۆرتر... 👁] ✖ ✖ 0 2 ✔ 99% ✍ ج.ع.ئـ. 26-6-2019 15:26:59\n🔤 دۉە شەمەیۆ وشە و دەستەواژە\n📅 کاتی تۆمارکردن Jun 30 2019 9:20AM\nلە دوو شەمەوە. [ زۆرتر... 👁] ✖ ✖ ✖ 0 1 ✔ 72% ✍ ز.س. 30-6-2019 9:20:26\n🔤 دۉەشەممەیۆ وشە و دەستەواژە\nلە دوو شەممەوە. [ زۆرتر... 👁] ✖ ✖ ✖ 0 1 ✔ 72% ✍ ز.س. 30-6-2019 9:20:23\n👫 رزگار شەمەیی کەسایەتییەکان\n📅 کاتی تۆمارکردن Oct 3 2015 8:58PM\n... [ زۆرتر... 👁] ✖ ✖ 0 0 ✔ 80% ✍ هـ.ب. 3-10-2015 20:58:10


ANF | ئەو گیان لەسەر دەستەی بەڵێنەکەی بەدیهێنا؛ پۆڵات عەفرین\nئەو گیان لەسەر دەستەی بەڵێنەکەی بەدیهێنا؛ پۆڵات عەفرین\nپۆڵات عەفرین لە ناوچەی بلبلییەی عەفرین دژ بە هێزەکانی تورکیای داگیرکەر چالاکیی فیداییانەی ئەنجامدا. یەک لەو گیان لەسەر دەستانە بوو کە دەیوت "مەگەر بەسەر تەرمەکەدا بڕۆن، ئەگینا ناتوانن بێنە ناو گوندەکەمەوە".\nچوارشه‌ممه, 11 Jul 2018, 09:34\n"ئێمە ئامادەین گیانی گرانبەهای خۆمان بۆ تۆڵەکردنەوەی هەڤاڵانمان بەخت بکەین. ژیانی ئێمەش بۆ سەندنەوەی تۆڵەی هاوڕێ گیان لەسەردستەکانمانە". ئەوە وتەی پۆڵات عەفرینە کە لە ١٢ی ئادار، لەناوچەی بلبلییەی عەفرین، دژ بە هێرشە داگیرکارییەکانی دەوڵەتی تورکیا و گروپە چەتەکانیان، چالاکیی فیداییانەی ئەنجامدا و شەهید بوو.\nکاتێک شۆڕشی ڕۆژئاوا دەستیپێکرد، پۆڵات عەفرین 'مەروان'، تەمەنی ١٧ ساڵ بوو. وەک هەزاران گەنجی تری کورد بۆ ئەوەی خەون و خولیای ئازادی گەلەکەی بهێنێتە دی بەشداری نێو ڕیزەکانی بەرخۆدان بوو. لە شەڕی دژ بە داعش، لە شەڕی بەردەوامی ٧ ساڵەدا لە هەموو بەرە و سەنگەرەکاندا هەمیشە لە پێشی پێشەوە بووە.\nپۆڵات عەفرین دەیان جار بریندار بووە، بەڵام هیچ کاتێک خۆی لە تێکۆشان دانەبڕیوە. مەروان عەلی عەمار، ناسراو بە پۆڵات عەفرین، ناوی باپیری خۆی پۆڵات عەفرینی لەخۆی نا کە باپیری ساڵی ١٩٩٢ لە تێکۆشان دژ بە داگیرکەراندا شەهید بوو.\nکاتێک کە دەوڵەتی تورکیا و گروپی چەتەکانیان، ڕۆژی ٢٠ ی کانووین دووەمی ٢٠١٨ / ٣٠ بەفرانبار دژ بە عەفرین دەستیان بە هێرشی داگیرکاریی کرد. پۆڵات عەفرین لە شەڕی دژ بە داعشدا بریندار بوو. لە نەخۆشخانەی ئەڤرین سێ جار نەشتەرگەرییان بۆ کرد.\nهێشتا برینەکانی ساڕێژ نەبوو بوون و نەیدەتوانی دەستی چەپی بەکاربهێنێت، بەڵام گوێی بە ناڕەزایەتیەکانی بنەماڵە و هەڤاڵەکانی نەدا و بۆ ئەوەی دژ بە داگیرکەران شەڕ بکات، ڕۆیشتە سەنگەرەکانی ناوچەی بلبلییە. پاش ئەوەی هاوڕێکانی گەڕاندییانەوە، ئەم جارەیان بەرەو سەنگەرەکانی مابەتا بەڕێکەوت.\nپاش ماوەیەک، پۆڵات عەفرین لە مابەتای، لەلایەن هاوڕێکانییەوە گەڕێندرایەوە، ئەم جارەیان وتی "من دەڕۆمە گوندەکەی خۆم و لەوێ شەڕ دەکەم". بەو شێوەیەش ڕۆیشتە گوندی قزڵباش لە ناوچەی بلبلییەی عەفرین. ئێوارەی ١٢ی ئادار، لە دژی سەرباز و چەتەکانی تورکیای داگیرکەر، پۆڵات عەفرین تا دواین فیشەکی شەڕی کرد.\nپێش ئەوەی پۆڵات عەفرین بڕواتە بەرەکانی شەڕ لە گوندەکەی خۆی، بە دایکی وتبوو "مەگەر بەسەر تەرمەکەمدا بڕۆن ئەگینا ناتوانن بکەونە ناو گوندەکەمانەوە". بە پێداگرییەوە لەسەر بەڵێنەکەی مایەوە. لە دژی داگیرکەران چالاکی فیداییانەی ئەنجامدا و بەشداری نێو کاروانی شەهیدان بوو.\nقه‌سه‌ده ئاماری شه‌ڕی دوایین ساته‌كانی هه‌ڵمه‌تی باغۆزی ئاشكرا كرد\nگه‌لی عه‌فرین: عه‌فرین ڕزگار ده‌كرێت\nسوپای تورك گونده‌كانی عه‌فرینی تۆپباران كرد\nهێزه‌كانی ڕزگاریی عه‌فرین: له مارع و عه‌فرین ٩ چه‌ته‌ی ده‌وڵه‌تی تورك كوژران


ئاژانسی ده نگو باسی کوردستان: کورده‌کان ئه‌گه‌ر شتێکیان زیاتر له نه‌ته‌وه‌کانی دیکه نه‌وێ ، که‌متریان ناوێ . ئه‌گه‌ر له ڕوانگه‌ی مێژووی و تیۆریکه‌وه چاو له مه‌سه‌له‌که بکه‌ین ، ده‌بینین وڵاتێک که ئه‌مڕۆ به ناوی ئێران ناسراوه ، به درێژایی مێژوو پێکهاته‌یه‌ک بووه له نه‌ته‌وه جیاوازه‌کان ، به‌ڵام هیچ شتێک هه‌تا هه‌تایی نیه .\nله لایه‌ن ئاژانسی ده نگو باسی کوردستان ajansknews kl. ۶/۲۲/۱۳۹۲ ۱۰:۵۳:۰۰ بعدازظهر


کۆمه‌کی سویدی نێردراو بۆ زامبیا، دزراوه - Radio Sweden Kurdish - Radyoya Swêdê - ڕادیۆی سوید | Sveriges Radio\nکۆمه‌کی سویدی نێردراو بۆ زامبیا، دزراوه\nبڵاو کرایه‌وه måndag 24 augusti 2009 kl 16.30\nبه ملیۆنه‌ها کرۆن که ڕێکخراوی کۆمه‌کی سویدی بۆ وڵاتی زامبیای ناردووه له وه‌زاره‌تی ته‌ندروستی ئه‌و وڵاته‌دا دیار نه‌ماوه. ئه‌م زانیارییه وه‌زیری کۆمه‌کی سویدی گونیلا کالسۆن له لێدوانیکیدا له ماڵپه‌ڕی نیوزمیل ئاماژه‌ی پێ داوه.\nجێ باسه و له‌پاش ونبوونی نزیکه‌ی 0 5 ملیۆن کرۆن کۆمه‌ک که بۆ زامباییان ناردووه سوید بڕیار داوه که کۆمه‌کی خۆی بۆ ئه‌و وڵاته بوه‌ستێنێت و وه‌زیری کۆمه‌ک ئاماژه‌شی به‌وه کردووه که به‌داخه‌وه له‌م جۆره خراپ که‌ڵکوه‌رگرتنه له کۆمه‌کی سویدی دیارده‌یه‌کی ئاساییه، کارێک که ئامانج له کۆمه‌ک ده‌خاته ژێر پرسیاره‌وه، به‌شێوه‌یه‌ک که کۆمه‌ک له‌بری ئامڕازێک بێت بۆ چاره‌سه‌ر خۆی ده‌بێته به‌شێک له کێشه‌کان. به‌ڕای گونیلا کاڵسۆن\nجێ باسه ده‌ستگه‌ی ژمێریاریی سه‌رانسه‌ری له زامبیا به‌دواداچونێک به‌مه‌بستی لێکۆڵیه‌نه‌وه‌یه‌ک له‌ژێر ناوی تاوانکاریدا ده‌ستپێکردوه وگروپی پرسی گه‌نده‌ڵی له ده‌ستگه‌ی کۆمه‌کی سویدیش سیدا لای خۆیانه‌وه و له زامبیا به‌نیازی لێکۆڵینه‌وه‌ن له‌و پرسه.\nجێی سه‌رنجه ئه‌ندامی په‌رله‌مان له‌سه‌ر لیستی سۆسیالدیموکراته‌کان کێنت هارشتێد، پێێیوایه که ئه‌و لێدوانه ئینته‌رنێتییه‌ی وه‌زیری کۆمه‌ک گونیلا کاڵسۆن ته‌نها بیانویه‌کی نوێی مۆدێراته‌کانه تا له‌پاره‌ی کۆمه‌ک که‌م بکه‌نه‌وه.\nهارشتێد ئاماژه به‌وه ده‌کات که دیاریکردنی ته‌نها وڵاتێک وه‌ک گه‌نده‌ڵ و خراپ که‌ڵکوه‌رگر له پاره‌ی کۆمه‌ک نا عادیلانه‌یه.


سەگبوونی عەوڵا سەگ لە رۆمانی عەوڵاسەگدا.\nئەو ژنە جوانەی بێ شووکردن منداڵێک دێنێتە دونیا ، لە ترسی ڕۆحی خۆی و ئابڕووچوونی پەنا بۆ ئاغایەکی چڵکن و پیس دەبات تا هەم لە ژێر سێبەری ئاغاو هەم دوور لە دەسترێژی خێزانەکەی. ئەو وەک مرۆڤێکی خاوەن هەڵەوپەشیمان لەو کارەی لە گەڵ عاشقەکەی ئەنجامی داوە و دەکەوێتە ژیانێکی دۆزەخی و چارەنووسێکی نادیار. عەوڵا وەک منداڵێکی بێ باوک پەرەوەردە دەکات بۆ بەرزکردنەوی سەری خۆی و دروستکردنی ناوێکی پیرۆزتر لەو ناوەی بەسەری دابراوە منداڵەکەی دەنێرێتە مزگەوت ، تا لە ئایندەدا ببێتە مەلایەکی باش، بەڵام ئەو خەونەی نایتە دێ و شەرێکی منداڵانە ئەم ژیانەی لێ دەکاتە دۆزەخ.\nنهێنی زۆڵ بوونی عەوڵا درێَژە ناکێشێت ، ئاخر لە گوندیک چۆن ئەم شتە دەشاردرێتەوە !ڕۆژێک فەقێیەکی هاوڕێی پێدەڵێت تۆ ئەگەر ببیتە مەلای دوازدە عیلم بە مەلا زۆڵ ناوت دەبەن ، ئەویش تا هێزی هەیە زەللەیەکی لێ دەدات .دایک و باوکی منداڵەکە سکالا دێنە لای مەلای مزگەوتەکە ،مەلاش دەست بە جێ عەوڵا دەردەکات و ئەویش بە دڵێکی شکاو و کۆڵێک خەم و خەفەت دێتەوە ماڵ.پرسیاری باوکی خۆی دەکات و دایکیش بەرگەی ئەمە ناگرێت و دەزانێ کار لە کار ترازاوە سەرئەنجام خۆی دەسوتێنێت و ڕۆژێکی ڕەش وەک بەختەکەی خۆی بۆ عەوڵای کوڕ بەجێدێلێ. ئەمە ئەم چیرۆکە بچووکەیە لە سەرەتایی رۆمانی (عەولا سەگ١)خراوەتەروو.ئیدی کێشەو رووداو و ماڵوێرانیەکان بە دوای خۆی دێنێت.\nلەم رۆمانەدا دەبینین زەللەیەک منداڵێک لە خوێندن و هیواو خەون دەتۆرێنێ زەللەیەکی منداڵانە تاوانێکی لێ دروست دەبێت و منداڵێک بێ دایک و لانە دەکات. زەللەیەک ژیانی منداڵێک ڕەش دەکات و بۆهەتاهەتایە دەیکاتە مرۆڤێکی تاوانبار و سووک و بێنرخ . کۆمەڵگا منداڵێک ریسوا دەکات و ژینگەیەکی بۆگەنی بۆدەستەبەر دەکات و ئافرەتێک کۆمەڵگا ومرۆڤەکانی بە زیندووی ریسوای دەکات و بە مردوویش جێگای رێز نییەو بێ پرسەو بێکەس وکاروبێ شین و گریان تەنانەت ناهێلن تەرمەکەشی لە گۆڕستان بنێژرێت و دوو مەتری زەوی پێرەوا نابیین تەنها لە بەر ئەوەی منداڵێکی زۆڵی بووە.\nکەسێکی وەکو باوکی نەسرین ناهێلێت لە تەنیشت گۆڕی باوکی بنێژرێت، خەڵکی تریش لە سەر ئەم قسەیەن ،کۆمەڵگایەک تەرمی ئافرەتێک لە خۆی ناگرێت کە دایکە.ئەو دایکەی تا سەر ئێسقان پەشیمان. ئیدی عەوڵای بچووک خۆی و سەگەکەی دەمێنێتەوە، کە ناوی رەشۆیە هەر ئەم دووەش بوون ماڵیان وێران بوو هۆگربوونی ئەو لە رادەبەر بۆ ئەو سەگە کە جێگای دایک و باوک و خوشک و برای بۆ ئەو گربۆوە ناویان نا( عەوڵا سەگ)لێرەدا منداڵێک سەگبوونی دەبێتە ناسنامە ، سەگبوونیش بەلای کۆمەڵگا بە مانای ( پیس و ئاوەگرو بێوەفاو بێنرخ). سەگ دەبێتە ناوی باوکی وئیدی وەک بنیشت بەناوەکە دەلیکێت " لەڕاستیدا ، خۆ ئەویش لە ناخەوە حەزی دەکرد وەک رەشۆ ببێتە سەگ ، زۆر جار وەک ئەو ، بە چوار پەلی بەرامبەری دەوەستاو زۆرانبازیان دەکرد....ل٨".\nهاوڕیەتی رەشۆش بەردەوام نابێت ، هەر ئەم خەڵکە رقی لێ هەڵدەگرێت و بە چاوێکی سووک سەیری ئەم بەستەزمانە دەکەن سەگێک تەنها پەروەردەی دەستی ئەو ژنە بووە ئەویش کەوتۆتە بەر ریسوایی کۆمەڵگا بۆیە ئەم نازناوەش پێ دەبەخشن تەنها لە بەر ئەوەی پەلاماری قەڵی پیرەژنێکی داوەو ئەوها بە سەگەکەی دەڵێن"سەگی ئەم قەحپەیە وەک خاوەنەکەی زۆڵە.ل٧". شەوێک لە کاتی سەردانکردنی گۆڕی دایکی ، هەر لە سەر گۆڕەکەی رەشۆی سەگ چاوەکانی لێکنا ئیدی وەک وەفایەک ناهێلێ لە شوێنێک فڕێ بدرێ وەکو مرۆڤ لە گۆرستان دەینێژێت. بۆئەمەش بریار دەدات کفنی بکات و روودەکاتە مزگەوت و کفن دەدزێ ، ئەم دزیەش دەبێتە یەکەم دزین ، بەڵام بۆخۆی نا بۆ سەگێک، دەیخاتە هەمان ئەو گۆڕەی کە باوکی نەسرین نەیهێشت تەرمی دایکی لەوێ بنێژن. ئەمەش دەبێتە یەکەم تۆڵەی بۆ باوکی نەسرین.\nبێکەس بوونی عەوڵا ناچاری دەکات ببێتە شوان و گاوانی خەڵک لە دوای مردنی سەگەکەش ئەو تەمەنی پازدە ساڵان بوو ژیانێک دەرگای بۆدەکاتەوە لە سووکایەتی پێکردن هیچی تر نییە، ماڵێک نییە سۆزوخۆشەویستی دایک و باوکی تیدا بێت.شوێنێک نییە تابخوێنێ ، ناچار ملی چیاو دەشت دەگرێت وبەنانە زگ دەبێتە شوان .ئەو ڕق هەڵدەگرێت بەرامبەر کۆمەڵگا و داب و نەریت و ئاین و مەلاو مزگەوت و خەڵک و ئاوایی ، گرینگی پێنەدانی خەڵک و بە سووک سەیرکردنی و ئەویش بە چاوێکی دوژمنکارانە دەروانێتە هەموو شتێک ، ژیان لای ئەو دەبێتە ژیانێکی پووچ.ڕق لە بوونی خۆشی دەکاتەوە کە بە سووکی هاتۆتە دونیا وبۆ تۆڵەی ئەم سوکایەتیەش ، ناچار ژیانێکی سووک هەڵبژێرێت و لە خانەی سەگایەتی و درێژە بە ژیان دەدات و دەبێتە سەگێکی دڕ کە بە هەموو شتێک دەحەپی ، چونکە " ژیان خونچەی ئاواتەکانی هەڵوەراند ، دڵنیا بوو کە نەک هەرئەو کۆمەڵگا نالەبارە لە ئامێزی ناگرنەوە ، بگرە ئەویش ئیتر چاوی لە ئامێزی ئەو دڵرەقانە نەما... بووە دوژمنی خەڵک و خوا و پێغەمبەر. بووە لایەنگیرو بەرخەوانی ئاغا...ل٧".\nلە ئیدیۆمی کوردیدا ، دەیان ئیدیۆم لە سەر سەگ و سەگایەتی هاتووەو کە بە مانای (فێڵبازی ، بێنرخی ، هیچ و پوچی ، سوکایەتی ، خزمەتکاری، سەختەچی ،خراپە ، مەترسی ، پەلاماردەر ، شەڕفرۆشی... هتد. بۆ نموونە:\n* سەگ : لە رووی سوکییەوە بە گزیر و خزمەتکار دەگوترێ.\n* سەگ : مرۆڤی بەدفەڕو بێ کارو فێڵباز.\n* سەگی بەردەرگان : یەکێ هەموو دەم بە دوای کەسێکەوە بێت بۆ سوودی تایبەتی خۆی.\n* سەگی برسی : گزیرو خزمەتکاری تێرنەخۆر.\n* سەگی هار : مرۆڤی خۆفرۆش ، کەسێک هەموو ساتێک تەشقەڵە بە خەڵک بکات.٢\nدەیان ئیدیۆم و پەند و قسە لە سەر سەگ هەیەو ئەدەبی کوردی لەم بارەیەوە دەوڵەمەندە ، هەڵبژاردنی ئەم ناونیشانە بۆ ئەم رۆمانە پڕ بە پێستی خۆیەتی.\n(لە باوەشگرتنی عەوڵاو ئامۆژگاریەکانی ئاغا).\nلە دوای نەمانی دایک و بوونی ژیانێکی سەخت و دژوارو،کە خەم هەمیشە میوانی عەوڵا بوو ، بەڵام ئەمەش زۆری نەخایاند و ئاغای گوندەکە ئەمەی بە دەرفەت زانی وخستیە ژێر سێبەری خۆی .لە ڕاستی خۆی داناو دەیزانی عەوڵا بۆ ئەو چەند بە نرخ و پێویستە وخەنجەرێکی پێبەخشی و لە بەرگی شوانی رزگاری کرد و بەرگی خوڵامی کردە بەر ئیدی کەوتە ئامۆژگاری کردنی عەوڵا و دروستکردنی کەسایەتییەک کە لە بریار و فەرمانی و قسەی ئەوان دەرنەچێت .ببێتە جەللادو زەبروەشێن و چاو شکێن .واتە بوونە پیاوی ئاغا واتە بوونە هەموو شت ، بووە فسفس پاڵەوان و هەموو شتزان و بکەری هەموو کارێک و جێبەجێکردنی هەموو کارێکی ئاغا ئەگەر زەحەمەتیش بوایە .لێرەدا ، ئاغا ، کۆمەڵگا وەک مێگەل سەیر دەکات و ئەم پەروەردەیەش فێری خوڵامەکانی خۆشی دەکات ، بۆیە سەرەتایی ئامۆژگاریش بۆ عەوڵا هەر ئەمە بوو "کوڕم تۆ پیاوی ئاغای ... کەس لە تۆ پیاوتر نییە... چۆن شەرم لە مێگەل دەکەیت... ئەم رووتو پووتانە هەموویان وەکو کەرو مانگان ... دەبێت بە گۆچان مامەڵەیان لە گەڵ بکەیت....ل١١".\nبێ رێزیکردنی خەڵک و دانانی لە رێزی ئاژەڵ ، نیشانەی زوڵم و ستەمی و چەوساندنەوەیەو جیاوازی کردنی چینەکانی کۆمەڵگایە ، خستنە رێزی (کەرومانگا) هیچ بۆ مرۆڤ ناهێڵیتەوە ، ئەو دەیەوێت خەڵک وەک کەر بن و سەر شۆر بکەن و سواری پشتیان بێت دەنگ نەکەن ، وەک مانگاش بیان دۆشن و بە زەبری گۆچان رێگایان نیشان بدەن . ئاغا بەم شێوەیە عەوڵا لە سەر توندو تیژی رادێنێت لە کەسێکی هەژارو شوانەوە دەیکاتە کەسێک کە هەمیشە خەڵک ژێردەست و کۆیلەی ئەو بن و بە ئارەزووی خۆی یاری بە ئەقڵیان بکات . ئاغا فێری ئەوەشی دەکات چۆن بڕوانێتەخەڵک "هەر زمانێکی درێژ بینی بیبڕە ، هەر چاوێکی بە گومانت بینی دەریبهێنە ، هەرکەس لە بەرامبەردا هەڵنەستا ، قاچەکانی بشکێنە..ل١٢"ئا بەم شێوەیە عەوڵای هەژار، بووە سەگێکی خوێرێ و هار و بە خۆشی دەحەپی و بووە جەللادو تەڕەس و قامچی بەدەستی ژیر دەستی ئاغا .خۆ لە نێو خوڵامەکانیش عەوڵا لە هەموویان سووکتر بوو بە چاوێکی سووک سەیریان دەکرد ، ئەو لە هەرە خوڵامە نزمەکان بوو.واتە ئەویش ژێردەستەی خوڵامەکانی تر بوو ، چونکە ئەو نازناوەی پێبەخشرابوو هەرچی کردبوایە دواتر هەر سەگایەتیەکەی بۆدەمایەوە "خوڵامەکانی تری ئاغا بە سووکی رەفتاریان لە گەڵ دەکرد ، کە پێیان دەگووت کە جیاوازی لە گەڵ سەگەکەی نییە ، گڵاو دەبێت حەوت جار بە قوڕی رەش خۆی بسمیل بکات ، ئەگەر نا ، بە هیچ شێوەیەک نابێت دەستی خۆی لە پەرداخ و قاپەکانی خواردن بدات ....ل٨".\nقادر ئاغا ، وێنەی ئاغایەکی زۆردارو بێرێزو دامێنپیس و گەندەڵ و پیڵانگێرو ئاژاوەچی ، هەمیشە هەنیە گرژوخەنجەربەدەست و دڵ پڕ لە رق و تینە، خوڵامەکانی ئەویش جێبەجێکاری بەرنامەو خەونەکانی ئاغا . ژیان گوزەراندن لە سەر رەنجی هەژارو جوتیاری و رەنجەبەری کۆمەڵگا.دەستی دەخستە کاروباریان و چەوساندنەوەیان ، تەنانەت بە شوودانی کچەکانیان و سەفەرکردنیان و هەستان و دانیشتن و تەنانەت کرینی ئەو کەلو پەلانەی ئاغا هەیەتی. بۆئەوان ئەستەم بوو . ئاغا یاسادانەرو بریاربەدەست بووبۆهەموو کاروکردەوەیەک ، تەنانەت هەندێک کردەوەی مایەی پێکەنین بوون ، بڕوانە چۆن فەرمان بە دارودەستەکەی دەکات بۆ لێپێچینەوە:\n* عزەت کچی خۆی بێ رەزامەندی ئێمە داوەتە شوو .ل١٨.\n* عەزەی کوڕی خورشید ..بابزانین چۆن بێ ئاگاداری ئێمە هات و چۆی شار دەکات.ل١٩.\nئەو قسەو پەڕجۆیانەی ئاغا ، رەتکردنەوەی نەبوو لە لایەن خوڵام و دەستەکەی جێبەجێ دەکرا ، لە گوندیش کەس نەبوو بڵێت لە پشتی چاوت دوو برۆ.لە بریارو کردەوکانی ئاغا ترسیان هەبوو ، نەیدەهێشت خەڵک لە ژیانی خۆش بژن و ببنە خاوەن کەلو پەلی باش .بگرە هەبوونی کورسی دانیشتن بە مەترسی بۆخۆی لە قەڵەم دەدا ،گەمژەیی و نەزانینی ئاغا نایتە ژماردن .ئاخۆ دەبێ دانیشتن لە سەر کورسی چ لە شکۆ و گەورەیی ئاغا کەم بکاتەوە ! بەسەرهاتی کرینی کورسی لای کەسێکی ئەم گوندە چ هەرایەک دەنێتەوە "پێش دوو ساڵ یەکێکیان تاخمە کورسیەکی کڕی ، کەچی هەر هەمان ڕۆژ لە نیوەی شەودا لە تاوئەو ئاگرەی لە خانووەکەیان بەرپابوو کورسییەکان توانەوە.ل٢٠".\nئاغا لە بێویژانیدا وێنەی نەبوو ، ئەو ڕۆژەی عەوڵا لە کاتی ئاوکردنە مەسینەی ئاغا ،لە بیری دەچێت ئاوەکەی بۆ شلتێن بکات و هەر بەگەرمی بۆ دەخاتە نێو مەسینەکەی، لە ئەنجام ئاغا لە ئاودەستەکە بە هات و هاوار دێتە دەر. ئەگەر چی ئەمە بە ئەنقەست نەبوو ، ئەم کارەی وەک بڵێی تاوانێکی گەورەی لە هەمبەر کراوە ، تووڕە دەبێت و هەستا بە تۆڵەکردنەوەیەکی سەخت و ئازاراوی ، کە گێرانەوەی مایەی شەرمەزارییە، عەوڵای هێنا "ئەو بەستەزمانەی لە سەر سک درێَژکردو بەرماوی ئاوی گەرمی ناو چاپەستەکەی رشتە سەر ناوەندی کونی قونگی....ل١٣.".\nئاغا لە رابواردن و کاری مێبازی و دەستبردن بۆ ئابڕووی خەڵک دەستی نەدەپاراست .هەرکاتێ خێزانەکەی دەچوونە شار ، لە رێگای عەوڵاوە ئاسانکاری بۆدەکراو نەسرینی کچی دڕاوسێیان دەهێنا ماڵ و ژوانی بۆ ئاغا رێکدەخست ، ئەمەش وایکرد ئەم کچە لە کچینی بخات و دواترنەسرین لە داخان ئاگری لە جەستەی خۆی بەرداو کۆتایی بە ژیانی خۆی هێناو هەر ئەم کارەش بوو عەوڵا دەستی چووە خوێنی ئاغاکەی و کوشتی ، چونکە هۆکاری سووتانی نەسرین کارە چڵێس و دەستدرێژیەکانی ئاغا بوو ، عەوڵا لە دانپێدانەکەی خۆیدا ئەوها باسی ئەم رووداوەی دەکرد"لە پاش نووستنی نازدار ، دەیبردە ژوری خۆی و بە ئالتون و دیاری گران بەها و قسەی زڵ و بەڵێنی درۆ، ئەو بەستەزمانەی لە خشتە بردو لە کچینی خست...١٠٣".خۆ عەوڵا لە ئاغا شەریفتر نەبوو ، زۆرجار لە کاتی تێربوونی ئاغا ئەویش دەچوو سەر بەرماوەکەو حەزو ئارەزووەکانی خۆی دادەمرکاندەوە ، ئەو کچەش لە ئەنجام لە ترسی ئابڕووچوونەکەی خۆی سوتاند.\nعەوڵا.. مرۆڤێک پڕ لە تاوان.\n* تاوان بەرامبەر مەلا و مزگەت.\nنزیکەی (٢٥) ساڵ عوڵا خزمەتکاری ئاغا بوو، لەم تەمەنەش دەیان تاوان و دەستدرێژی وکوشتنی ئەنجام داوە وخووی بەم کارە هەڵانە گرتبوو، جا چی فەرمانیان پێکرد بێت یاخود خۆی بەرنامەی بۆدانابێت و سەرئەنجام تاوانێکی قیزەونی ئەنجام داوە.کاری چەوتی ئەو لە شتی بچووک دەستیپێکردووەو دواتر کووشتن لای ئەو دەبێتە ئاو خواردنەوە. دەکرێت دزینی پارچە پەڕۆیەک بۆ کفنی سەگەکەی بە سەرەتایی کارە چەوتەکانی ئەودابنێین.ئەگەرچی ئەو کات پێویستی بەو پارچە پەڕۆیە بووە. بەشی زۆری ئەو تاوانانەی عەوڵا ئەنجامی داون بە تاوان لە قەڵەمیان نادا ،وەک چێژوەرگرتن و تۆڵەکردنەوەیەک بوو پەنای بۆ بردووە.بەشی زۆری ئەوتاوانانەی ئەنجامی داوان لە کاتی مەستبوون بۆ هاوڕێیەکانی خۆی دەگێرێتەوە .ئەو بەو شێوەیە لاپەڕەی تاوانەکانی خۆی هەڵدەداتەوە" یەکەم تاوان کە ئەنجامم دا ، عەلاوەدینی هاوەڵی منداڵیم بوو کە نەک هەرتانە لێدانەکەی هۆکاری سەرەکی دەرکردنی لە حوجرەو خۆکوشتنی دایکم بوو ....لە شار دەیخوێند ، چەند هەفتە جارێک دەگەرایەوە ماڵەکەیان ، باوکیشی زۆر شانازی بەوە دەکرد ، کە کوڕەکەی پاش چەند ساڵێکی تر دەبێتە مەلایەکی گەورە، جارێکیان کە بە سەردان هاتبۆوەو بۆسەم بۆدانایەوە ، هەر لە ناو مزگەوتدا ئەو هەلەم بۆ رەخسا ، بەیانی بوو ،مزگەوت چۆڵ بوو ، لە ناو حوجرەکە دەیخوێند، چوومە ژوورو دەرگاکەم داخست ، ویستی هاوار بکات ، خەنجەرەکەم لێی هەڵکێشا و درێژی عەردم کرد و شەرواڵەکەیم داکەنی و (.......).ل٧٣-٧٤".\nئەم تاوانە ئەوەندە قیزوەنە ،کتێبە ئاینیەکان نەفرەتی لێکردووەو خوای گەورە قەومی لووتی بە هۆی کاری نێربازیەوە لەناوبردووە .تاوان لەوە خراپتر ئەوەیە ، لەماڵی خوا ئەم دەستدرێژییە دەکاتە سەر ئەم گەنجە .هەروەها لە مەلاش خۆش نابێت وەختی منداڵی لە حوجرەی مزگەوتی دەریکردووەو نەیهێشت ببێتە دۆستی مزگەوت و قورئان. پیلانی بۆتۆڵەکردنەوەی ئەم مەلایەش دادەرێژێت ، بەم شێوەیە لە سەر زاری خودی عەوڵاوە ئەم رووداوە باس دەکات "ئەو مەلایەی کە لە سەر ئەو سەگبابەش دەریکرم نەیهێشت ببمە میراتگری پێغەمبەران ، قوربانی مردنم کرد، پاش نیوەڕۆی هاوینێکی گەرم ، بە تەنیا لە هەمان حوجرەدا نوستبوو، پورە هەنگێکی ئازڕیایم ئاودیوی ژوورەکە کرد و پوختە دەرگاکەم لە سەر گرت و ئینجا هەر خۆتان وێنای چارەنووسەکەی بکەن....ل٧٤".\nئاغاو عەوڵا هەرشتێک لە بەرژەوەندی ئەوان بوایە دڕخیان نەدەکرد و کەسیش لە قسەیان دەرنەدەچوو ، تەنانەت مەلا ساڵح کە مەلای ئاواییە ،لە تڕسان ڕاستیەکان دەشێوێنێ . لە دیوەخانی ئاغا زۆر بە بێڕێزی سەیری مەلایان دەکرد و گاڵتەیان پێدەکرد و کاتیان پێدەکوشت ، ئەویش بە قسەی ئەوان هەڵدەپەری و زۆر جاریش پێش رۆژ ئاوابون بانگی داوەو تەنانەت فتوای سەیریشیان بە مەلا داوە "بە شایەتی عەوڵاوخوڵامێکی تر ، مەلایان ناچار کرد لە بیست و هەشتی مانگدا ، کەباری جەژنی رەمەزانی هەڵدات .ل٣٣".\n* تاوان دەستدرێژی کردنە سەر ژنان.\nبێ ژنی و بێ ماڵی بۆ پیاو کارێکی ئاسان نییە ، بەتایبەتی بۆ پیاوێک لە هەرەتی ژنهێنانی تێپەری بێت، نەخاسمە بۆ عەوڵا سەگی سەرەڕۆ و گەوادو بێڕەوشت کە بەردەوام کۆپیی ئاغاکەی بوو ، وەک ئەویش هەڵسوکەوتی دەکرد. بۆچەندین جار خۆی و ئاغاکەی دەستدرێژی سێکسی کردە سەر نەسرین و لەداخی ئەم کارەی خۆی سوتاند.تاوان لەوە قیزەونتر و گەورەترو جەڕگبڕترنەبوو دوای دەستدرێژی سێکسی و کوشتنی دایکی (جوتیار) دواتر لە هەمبەر مێردەکەی بوختانی بۆ هەڵدەبەستێت " ئەم دێڵە نەک هەر شایستەی کوشتن بوو ، بگرە دەبێ تەرمە بۆگەنەکەیشی بسوتێنرێت ، ئەمەیە سزای داوێن پیسی دەبێ بکرێتە پەندی زەمانە بۆ هەموو ئەو ژنانەی نیازی ناپاکیان هەبێت و رەچاوی ئابڕووچوونی کەس و کارانیان نەکەن و سەر شۆرشیان بکەن....ل١٣٢".بەمەش ناوەستێت کاتێ شوانە پەلاماری عەوڵا دەدات ، ئەو بە خەنجەرەکەی دەیکوژێت و ئەم ژن و مێردە بێتاوانە بۆ هەتاهەتایە کۆتایان بە ژیانیان دێنێت و منداڵێکی بچووکی پێنج ساڵانیان بەجێهێشت و ماڵی ئەو منداڵەشیان وێران کردو وەک خۆی بی َدایک و باوکی کرد.گێڕانەوەی ئەم تاوانە قیزەونە لە بەردەم مامۆستا جوتیارە ، ئەو مامۆستایەی ئەو کاتەی عەوڵا سەگ ئەم کارەی ئەنجام داچەندی هاواری کردو گریا بە بینینی مەرگی دایکی هەر بێ سوود بوو.\nکورد دەڵێت (لە کانییەک ئاوت خواردەوە بەردی تێمەگرە) ،بەڵام عەوڵا بەردی گەورەی دەم کانییە گرت ، ئەو سەرەرای ئەو هەموو ساڵەی باوەڕپێکراوی ئاغا بوو چی نەما بۆ ئاغاکەی نەکات لە هەمان کاتیش ژنەکەی ئاغا لە ژێرەوە لە گەڵ خوڵامەکانی حەزەکانی خۆی دادەمرکێنێتەوەو عەوڵاش لەم کارە بەشی شێری بەردەکەوت ، عەوڵا هەر لە سەر ئەم کارەو دەستبردن بۆ نامووسی ژن و کچی ئاغا ،کەوتە تەڵەو لە کۆشکی ئاغا دەرکرا ، ئەو شەوەی بە سەرخۆشی چووە ژوورەکەی نازداری کچی ئاغا و ئاشکرابوونی ، ئیدی کار لە کار ترازاو بەناچاری لە تڕسی مەرگ خۆی دەرباز کردوهەڵات.کە چووە شاریش ، لە بێرێزییەکانی خۆی بەردەوام بوو ، بەتابەتی ئەو شەوەی لە گەڵ پیر سارای فاڵچی رادەبوێرێت و کارێکی قیزوەن ئەنجامدەدا ،کە لە سیفەتی مرۆڤ ناوەشێتەوە ، فاڵچیەکە دەخاتە خەستانە . عەوڵا بە سەرهاتی ئەم شەوەی بەم شێوەیە دان پێنا "منیش لە مەبەستی گەیشتم نەمکردە نامەردی و غیرەتم نایە بەروتا لە ئارەقە تەڕبووم گەوزاندم ، پاشان هەر لەسەر داوای خۆەیشی بتڵکەشم بۆی چەقاند....ل١٢٧.".\n* تۆڵەکردنەوە لە ناحەزان.\nئەو رَۆژەی دایکی خۆی سوتاند ، زەوی باوەشی بۆ نەکردەوە باوکی نەسرین لە هەموویان خراپتر بوو ، ئەو بە ئاشکرا دەنگی هەڵبرێ و تاکو ئەم ئافرەتە لە نزیکی گۆڕی باوکی نەنێژرێت ، ئەم کارە لە دڵی عەوڵا ببووە گرێیەکی گەورە بۆیە لە دەرفەت دەگەڕا تۆڵەی ئەو ڕۆژەی لێ بکاتەوە "جارێکیان ، بۆ سەردانی هەردوو گۆڕی بنەماڵەم ملی رێگای گۆڕستانم گرتبوو، لە پڕێکدا باوکی نەسرینم لە سەر لێَواری بەرزاییەکەی گۆڕستان دیت ، لە پاشەوە هێواش هێواش ، لێی نزیک بوومەوەو بە هەموو هێزو توانایەکم پاڵم پێوەنا و خستمە سەر تاشەبەردەکانی خوارەوە ...هەرچەندە لە مردن رزگاری بوو ، بەڵام هەردوو قاچەکانی بە جۆرێک شکان و ئێسقانەکانی وردو خاش بوون ، کە هەموو جەرڕِاحەکانی ئیسقان نەیانتوانی سارێژی کەنەوە....ل٨٠".هەروەها لە سێکسکردن لە گەڵ کچەکەیان بە خۆی و ئاغا پێشبڕکێیان بوو ، ئەمەش هۆکارێک بوو کە عەوڵا ، تۆڵەی ئەو رۆژەی لە کچەکەی کردەوە کە باوکی ئەو بوونەیهێشت دایکی لە گۆرستان بنێژن .جەستەی ناسک و نەرمی ئەم کچۆڵەیان بە حەزەکانی خۆیان بۆگەن کرد، تەنانەت ئەو ڕۆژەی ئەو کچە خۆی سوتاند ، هەرهەمان شەو وەک تۆڵەیەک خۆی گەیاندە (قادراغا) و بە خەنجەر کوشتی.لە لایەکی تر ئەو خوڵامانەی بۆ کوشتنی عەوڵا سەگ هات بوون وهاتنە سەر رێگا بۆسەیان دانایەوە ، جێبەکەی مامۆستا جوتیار دەکەوێتە بۆسە ، ئەو کات عەوڵا لە نێو عارەبانەکە خۆی حەشاردابوو ، وەک فریادرەسێک هەڵدەسێتەوە بە دەمانچە دووکەس دەکوژێت و دواتر هەردوو کوژراوەکەش لەو بەرزایەی تاوانەکەی لێ ئەنجام دا گلۆریان دەکاتەوە خوارێ.\nهەموو ئەو تاوان و کارە چەوت وبێوژدانانەی عەوڵا سەگ ئەنجامی داون ، شانازییان پێوەدەکات ، وەک بڵێت هیچ رووینەداوە تەنها تۆڵەیەک بووەو لە ناحەزەکانی خۆی"من هەموو ئەو تاوانانەی باسم کردوون پەشیمان نیم !!..بگرە بە تاوانیش ناژمێرم و لە تۆڵە سەندنەوە دەچوون...ل١٠٥".\nلەم رۆمانە کۆمەڵگایەکی ناتەندروستمان بۆ وێنا دەکات ، مرۆڤە ئاساییەکان وپیرۆزەکان و کاربەدەستان و خاوەن بروانامەکانیش لە تاوانی و کاری چەوت و فڕت و فێڵ و دەستدرێژی و قۆڵبرێن و ئارەقخواردنەوە سەرقاڵن.ئەگەر بڕوانینە سیفەت و کاری کارەکتەرەکان:\n• قادرئاغا - ئاغایەکی زاڵم و داوێن پیس.\n• مەلا ساڵح - مەلای ئاوایی و ئارەقخۆرو ماستاوچی ئاغا.\n• مام مەجید - پۆلیسێکی ئارەقخۆر.\n• باوکی سمکۆ - ئاژاوەگێروتوندڕە.\n• نەسرین و پیرسارای فاڵچی و دایکی عەوڵا و بگرە ژنی ئاغاش بە دامێنپیسی سەرقاڵن.\n• مام میخۆ - ئارەقفرۆش.\n• هەژار - خاوەنی کتێبخانە لە لایەن زردایکی دەرکراوە.\n• سمکۆ- لە ترسی شەرو ئاژاوەکانی باوکی لە گوندهەڵاتووە وبوویتە شاگردی چایەچی.\n• مامۆستا جوتیار - مامۆستای ئاواییە و دڵ پڕ لە قینەو تۆڵەیە و بەردەوام بیرلە تۆڵەکردنەوەی دایک و باوکی دەکاتەوە.\n• هەرسێ هاوڕێیەکە ( سمکۆ و هەژارو مامۆستا جوتیار ) هەمیشە سەرخۆشن و خەریکی پیلان دادەنێن بۆ کوشتنی عەوڵا سەگ ، کەچی هەموو جارێک لە بەر مەستبوونیان پلانەکانیان سەر ناگرێت و عەوڵاش وەک رێوی فێڵباز دەرباز دەبێت و کڵاو دەخاتە سەر سەری هەمووان.\nعەوڵا سەگ ، هەڵگری هێدۆنیزم واتە فەلسەفەی خۆشی و رابواردن و لەزەتپەرستی. ئەو زگی تێربوایە خەمی هیچی نەدەخوارد. مرۆڤێک چێژی لە ئازاردانی خەڵکی وەردەگرت ، بەتایبەتی ئەوانەی لە بەردەم ژیانی ئەو کارێکیان لە دژی ئەنجامدابێت . وەک کەسێکی ئەیمۆڕاڵ گوێ نەدان بە ڕەوشت و لێک جیانەکردنەوەی چاکەو خراپە ، خاڵی بوو لە هەموو بەهاو ڕەوشتی مرۆڤایەتی .ئەوکارو تاوانانەی ئەنجامی دەدان ، ئەگەر چی لە سەرەتا تام و چێژی لێ وەرگرتووە دواتر لە گەڵ هەڵکێشانی تەمەنی ، ویژدانی ئازاردەدات و بە تایبەتی کوشتنی دایک و باوکی مامۆستا جوتیار ، وەک هەمان ئەو تاوانە لە رۆمانی (تاوان و سزای٣)ی فیۆدۆر دۆستۆیڤسکی دا هەیە.کاتێ (راسکۆڵنییکۆف )هەڵدەستێ بە کوشتنی پیرەژن و (لیزاڤێتا)ی خوشکی.\nئەو بەدەر لەو تاوانەی ئەنجامی داوە ، ئەو لە دادگای وێژدانی خۆیدا ،ئازاری دەروونی خۆیدەدات ، بەردەوام لە گەڵ تاوانەکەی دەژێت و لە بیری ناچێتەوە تەنانەت ناشزانێت بۆچی ئەم کارەی کردووە ، خۆشی بە تاوانبار دەزانێت .لە کاتێکدا عەوڵا سەگیش وەکو راسکۆڵنییکۆف دان بەوە دەنێت لە کوشتنی دایک و باوکی مامۆستا جوتیار پەشیمان بۆتەوەو لە بەرامبەر خودی مامۆستا جوتیار ددان بەوە دەنێت ، بێئەوەی بزانێت مامۆستا جوتیار کوڕی ئەو دایک و باوکە کوژراوەیە .تەنانەت ددانیش بەوە دادنێت ئەگەر بێتو ئەو منداڵە بدۆزێتەوە ، دەمانچەکەی دەخاتە دەستی تا بیکوژێتەوە !! لێرەدا بەدەر لە یاسا و دابو نەریتە کۆمەڵایەتییەکە ،ویژدانی هەمیشە تاوانەکانی لە بەر چاوی زیندوودەکاتەوە ناهێلێت ون بێت ، لە گەڵ خودی تاوانەکان دەژێت ، ئەو خۆپەرستانە دەژێت و لاپەڕەی ژیانی رابردووی ڕەشە ، نکۆڵ لە تاوانەکانیش ناکات ، ئەگەر چی ئەو لەو ژیانە نازانێ چارەنووسی چ دەبێت ، بەڵام وەک هەموو مرۆڤەکانی تر دەژێت و لە رێگای قسەخۆشەکانی و پشیمان بوونەوە لە کارەکانی رابردوو وڕاستگۆی لە گێرانەوەی رووداوەکان و ئەنجامدانی چەند کارێکی چاکەو پیاوەتی لە گەڵ ئەو هاوڕێیانەی کە خەریکی لە ناو بردنی ئەون ، ئەمە وادەکات ژیان لە لای شیرنتر و جوانتر بێت ، ئەوکەسانەی خەریکی لەناوبردنی عەوڵان. دەترسێن ئەو مرۆڤە نەبێت کە ئەوان پیڵانی کوشتنیان بۆدارێشتووە .ئەوانیش دەگەنە ئەو باوەڕەی ئەو عەوڵا سەگە ، ئەو عەوڵا سەگە نییە کە ئەوان لە مێشکی خۆیان وێنەی ناشیرین و چەوتیان بۆ کێشابوو. تەنانەت ئەوان لە دانپێدانی خۆیان دەڵێن " لە ڕاستیدا کوشتنی ئەو سەگە چێژی جارانی نەماوە!!ل١٣٧".\nئەمەش ئەم وێنەمان بۆ دەخاتە روو ، مرۆڤ هەرچەندە تاوانباریش بێت ، رێگایەک هەیە بۆگەرانەوە و پەشیمان بوونەوە و ددان پێدانان بە هەڵەو تاوانەکانی رابردوو ئەگەر بچووک بن یاخود مەزن!!\n١- سامی سلێمان فەقێ، رۆمانی عەوڵا سەگ ، هەولێر ، ٢٠١١.\n٢- عەبدولوەهاب شێخانی، فەرهەنگی ئیدیۆم لە زمانی کوردیدا، دەزگای توێژینەوەو بڵاوکردنەوەی موکریانی، چاپی یەکەم، دهۆک، ٢٠٠٩، ل ٢٠١ -٢٠٤.\n٣- فیۆدۆر دۆستۆیڤسکی، رۆمانی (تاوان و سزای)، وەرگێڕانی رەووف بێگەرد، چاپخانەی رەنج، سلێمانی، ٢٠٠٦.\nماڵپه‌ڕی یاسین برایم


20 حوزه‌یران 2019\nئێڤاريا 19/6/2019 ل هولا كونفرانسان ب ئاماده‌بونا به‌رێزان فه‌رهاد ئه‌مین ئه‌تروشى پارێزگه‌رێ دهوكێ وبه‌هزاد على ئاده‌م جێگرێ پارێزگه‌رى واسماعیل محمد احمد هاریكارێ پارێزگه‌رى بو كاروبارێن ئاواره وپه‌نابه‌ران وعمر على تاها رێڤه‌به‌رێ گشتى یێ په‌روه‌ردێ وچه‌ند به‌رپرسێن ئیدارى وسه‌میانێن قوتابیان ئاهه‌نگا ده‌ه سالیێ وده‌رچونا گه‌را ئێكێ یا قوتابیێن قوناغا 12ئاماده‌یى یا قوتابخانا سه‌رده‌م یا هه‌ڤپشك دناڤبه‌را وه‌زاره‌تا په‌روه‌دێ وكه‌رتێ تایبه‌ت دا هاته ل دارخستن.\nلبه‌راهیێ رێپیڤانا هه‌ر 17قوتابیێن ده‌رچویى هاته سازكرن ، پاش په‌یڤا رێڤه‌به‌ریا قوتابخانێ وقوتابیێن ده‌رچویى هاتنه خاندن ل دوڤدا په‌یڤا رێڤه‌به‌ریا گشتى یا په‌روه‌ردێ ژلایێ بەرێز عمر على ته‌ها رێڤەبەرێ گشتی یێ پەروەردا پارێزگەها دهوکێ هاته خاندن تێدا پیروزباهیا قوتابیێن ده‌رچویى وسه‌میانێن قوتابیان كر وده‌ست خوشى ل ستافێ قوتابخانا ناڤبرى كر كو شیاینه ژماره‌كا قوتابیان ول دوڤ پیڤه‌رێن زانستى وپه‌روه‌رده‌یى یێن پێشكه‌فتى پێبگه‌هین وپشته‌ڤانیا په‌روه‌ردێ بو قوتابخانێ دوپاتكر.\nپاش پارێزگه‌رێ دهوكێ دپه‌یڤه‌كێ دا بناڤێ رێزدار نێچیرڤان بارزانى سه‌روكێ هه‌رێما كوردستانێ وبناڤێ كارگێریا پارێزگه‌هێ پیروزباهیا قوتابیێن ده‌رچویى وسه‌میانێن قوتابیان كر وده‌ست خوشى ل رێڤه‌به‌ر وماموستا ول ستافێ قوتابخانا ناڤبرى ورێڤه‌به‌ریا گشتى یا په‌روه‌ردێ كر كو شیاینه ژماره‌كا قوتابیێن خودان شیان پێبگه‌هین وسه‌ركه‌فتن بو هه‌موویان خواست كو ژنوكه وێڤه دێ ل قوناغا زانكویێ به‌رده‌وامیێ ده‌نه خاندنا خو.\nپارێزگه‌رێ دهوكێ ته‌كه‌زكر كو زانین وزانست ومه‌عیرفه‌ت زور دگرنگن بو پێشكه‌فتنا هه‌ر جڤاكه‌كى وژبه‌ر ڤێ چه‌ندێ هه‌موو كابینێن حكومه‌تا كوردستانێ گرنگی دایه كه‌رتێ په‌روه‌ردێ وئه‌م ژى وه‌كو پارێزگه‌ها دهوكێ به‌رده‌وام پشته‌ڤانیا كه‌رتێ په‌روه‌ردێ دكه‌ین چونكو مه باوه‌رى هه‌یه كو ملله‌ت وجڤاك ب زانست وزانینێ پێشدكه‌ڤن.\nپاش باوه‌رنامه ل سه‌ر قوتابیێن ده‌رچویى هاتنه به‌لافكرن.\nهه‌ژى گوتنێ یه ل سالا 2009ێ قوتابخانا سه‌رده‌م ل دهوكێ هاتیه دامه‌زراندن وئه‌ڤرو گه‌را ئێكێ یا قوتابیان كو 17قوتابى بوون باوه‌رنامێن خو وه‌رگرتن.


ڕیفراندۆمەكەی 25ی ئەیلول پێی نایە سێساڵەی بەڕێكردنی هەڵە گەورەكە، ئەو هەڵەیەی كە دەبوو ئێستا چەندین توێژینەوەی سیاسی و ئابووری و جیۆسیاسیی هەمەجۆری لەسەر بكرایە، دواتریش ئەنجام و لێكەوتەكانی ئەو ڕووداوە بەبێ هیچ تەشەنوج و لێڵكردنێك ساغكراوە بوایە، ئەم ڕووداوە، لە مێژووی كوردستانی باشووردا هەیە، بەڵام ئەنجامەكەی لە دوای سێساڵ دیار نییە، ئەگەر دەستكەوت بوو، كێ خاوەنیەتی، ئەگەریش هەڵە بوو كێ خاوەنیەتی؟ لانیكەم هێزە سیاسییە كەتنكەرەكان و تایبەتتریش كاره‌كتەرەكانی دانی پێدا نانێن، بەڵام پەرلەمانی كوردستان و هەروەها ناوەندەكانی دیكە دەبێت بە شوێن وەڵامی ئەو پرسیارەوە وێڵ بن، كە لە دەنگدەران كرا لەو ڕیفراندۆمەدا كە ئایا دەیانەوێت هەرێمی كوردستان سەربەخۆ بێت?.\nلە بەغدای دوای ڕیفراندۆمی سەربەخۆیی، هەرێم ئاسمانی تەسلیم كردووە، 51% خاكی بە عێراقەوە گرێ داوە، خاڵە سنوورییەكانی هاوبەش و تەسلیم كردووە، نەوتی ڕۆژانەی تەسلیم كردووە، كە گەیشتبووە نزیكە 500 هەزار بەرمیل و ئێستا تەنیا مافی مامەڵەی 250 هەزار بەرمیلی هەیە و دەبێت ئەوەش تەسلیم بكات\nئێستا بەغدا یەك هەنگاوی ناجێگیری بەرەو هەرێمی دوای ڕیفراندۆم ناوە ئەویش ناردنی مووچەی بەشێك لە فەرمانبەرانە بە بڕی 454 ملیار دینار، ئەوەشی بەستووه‌تەوە بە تەسلیمكردنی تەواوی نەوتی هەرێم، ئەگەر نا گەڕانەوە بۆ خاڵی سفر لەگەڵ بەغدا مسۆگەرە!\nئەنجامی گەڕانەوەی پەرۆشانی ڕیفراندۆم بۆ بەغدا كە پەرۆشترن، گەمەكە بە دۆڕان بۆ بژاردە سیاسییەكانی كۆمیتەكەی ڕیفراندۆم هەژمار دەكات! بەر لەوەش ئەنجامدانی ڕیفراندۆم لە 25ی ئەیلولی 2017، لەو دۆخە سیاسی و ئابووری و حکومڕانییە لێكترازاو و شێواویی ژینگەی كۆمەڵایەتییەوە كە كرا، قومارە دۆڕاوەكەی بوو، كە بە ماف و كارتی فشاری كوردەوە كرا\nڕیفراندۆم، وەك ماف هەقە و ڕەوایە كوردیش مافی چارەنووسی خۆی دیاری بكات و ئەو مافەش كۆمەڵگەی نێودەوڵەتی و نەتەوەیەكگرتووەكان دانیان پێدا ناوە، بەڵام لەسەر ئاستی ناوخۆ هیچ هێزێك ئەو مافەی نەبوو گەمە و قوماری سیاسی بەو مافەی نەتەوەی كوردەوە بكات و كرا! ئەنجامی گەڕانەوەی پەرۆشانی ڕیفراندۆم بۆ بەغدا كە پەرۆشترن، گەمەكە بە دۆڕان بۆ بژاردە سیاسییەكانی كۆمیتەكەی ڕیفراندۆم هەژمار دەكات! بەر لەوەش ئەنجامدانی ڕیفراندۆم لە 25ی ئەیلولی 2017، لەو دۆخە سیاسی و ئابووری و حکومڕانییە لێكترازاو و شێواویی ژینگەی كۆمەڵایەتییەوە كە كرا، قومارە دۆڕاوەكەی بوو، كە بە ماف و كارتی فشاری كوردەوە كرا.\nدوای سێساڵ لە ڕیفراندۆمەكە، كە دەستەبژێری سیاسی، بە تایبەت كۆمیتەكەی بارزانی، بەرپرسن لە بەردەم مێژوودا، كە شایستەی ئەو متمانەیە نەبوون گەل پێی دان بۆ دەنگدان بۆ سەربەخۆیی، كە ئێستا لە سەربەخۆیی ڕادەكەن و بە ویستی خۆیان ئەو گرێیە تووندتر دەكەن، كە بە عێراقەوە بیان بەستێتەوە، ئەویش لە پێناوی (پۆست و پارە و نەوت)ی زیاتر بۆ خۆیان نەك بۆ خەڵك.


قاسم سولەیمانی : سی ئای ئەی ئامۆژگاری ئه‌مه‌ریكای كردووه جه‌نگ له دژی ئێران رانه‌گه‌یه‌نێت\nجام رەشكردنی ئۆتۆمبێل بۆماوەیەكی كاتی ڕاگیرا\nبەڕێوەبەرایەتی ھاتووچۆی ھەولێر شوفێران ئاگادار دەكاتەوە\nكێشەی كەم ئاوی هەولێر لەڕێگەی پڕۆژەیەكەوە چارەسەر دەكرێت\n2019-05-05 [05:36 AM]\nلەئێستادا بەهۆی زیاتر ئاڵۆزبوونی پەیوەندییەكانی نێوان ئێران و ئەمەریكا ئه‌گه‌ری هه‌ڵگیرسانی شه‌ڕ له ئارادایه، بەڵام فه‌رمانده‌ی فه‌یله‌قی قودسی سوپای پاسداران ئه‌گه‌ری هه‌ڵگیرسانی جه‌نگ به دوور ده‌زانێت.\nقاسم سوله‌یمانی له تویته‌ره‌كه‌ی خۆی، گرته‌یه‌كی ڤیدیۆیی بڵاوكردووه‌ته‌وه، كه هه‌ندێك لێدوانی تایبه‌تی خۆی و ئایه‌توڵڵا عه‌لی خامه‌نه‌یی، رێبه‌ری باڵای كۆماری ئیسلامی ئێرانه و تێیدا باس له‌وه ده‌كات، گوایه ئاژانسی هه‌واڵگری ناوه‌ندی ئه‌مه‌ریكا CIA، ئامۆژگاری ئیداره‌ی ئه‌مه‌ریكای كردووه به هیچ شێوه‌یه‌ك جه‌نگ له دژی ئێران رانه‌گه‌یه‌نێت.\nسوله‌یمانی ده‌ڵێت: "پێویسته له‌سه‌ر ئێمه هێزی دوژمن هێنده گه‌وره نه‌كه‌ین به‌بێ ئه‌وه‌ی تواناكانی بزانین.. ئێستا دوژمن باس له‌وه ده‌كات كه پێویسته ئێستا هیچ شه‌ڕێكی له‌گه‌ڵ ئێران هه‌ڵنه‌گیرسێنێت".\nسولەیمانی گوتیشی: "ده‌ڵێن هه‌ر پێكدادانێك ده‌بێته هۆی هه‌ڵگیرساندنی جه‌نگێك كه كۆتاییه‌كه‌ی دیار نییه، ئه‌وه‌ش ده‌بێته هۆی ئه‌وه‌ی به‌رژه‌وه‌ندییه‌كانی (ئه‌مه‌ریكا) بكه‌ونه ژێر هه‌ڕه‌شه.. دوژمن خۆی وا ده‌ڵێت، ئه‌وه‌ش زانیاری پشتڕاستكراوه‌یه نه‌ك شیكردنه‌وه".\nبه‌هۆی سه‌پاندنی سزای زیاتر له‌لایه‌ن ئه‌مه‌ریكاوه به‌سه‌ر ئێران و خستنه لیستی تیرۆری سوپای پاسداران، گرژییه‌كانی نێوان واشنتن و تاران گه‌یشتووه‌ته لووتكه و ئه‌مه‌ریكا باس له‌وه ده‌كات، هه‌موو جموجۆڵێكی ئێرانییان خستووه‌ته ژێر چاودێری.


هەڵوێستەیەک لەسەر سوژەی دایک – كولتور مه‌گه‌زین\nهاتنە دەرەوە لە بازنە داخراوەکان دەمانگەیەنێتە جوانییەکان، جوانی ژیان.\nBy كولتور مه‌گه‌زین\t Last updated ئازار 10, 2018\nFaces- Collection Photography by Hasan Falah\nسەرباری هەموو نەهامەتی و دەردیسەرییەکانی، ژیان جوانە. ئێمە ژیانمان نەکڕێوە، هەروا وەرمانگرتووه. گەر ڕاستیتان بوێت مام کانەبی نازانێت چۆن، یەکێك دەڵێت دیاری خوداوەندەییە و یەکێکی تر دەڵێت توخمێکە لە ئەنجامی بەرەوپێشچوونی دنیا و گەشەکرنی بایۆلۆژییەوە دروست بووە. بە هەرهۆکارێک ئەو ژیانە درابێت بە ئێمە، دەبێت لەڕێگەی مێدیۆمێکەوە بێت، ئەو مێدیۆمەش زیندووی زیندووەکانە، دایکە.\nژیان تەنیا لە ژیان دێتە بەرهەم، ژیانی هەمووشمان لە دایک بەرهەم دێت. دایک بۆ خۆی ژیانە، ئەو بۆ خۆی زیندووترینی زیندووەکانە.\nلەم سوژەیە دا مام کانەبی خواستی بوو کەمێک لە پاداشتی ئەو ژیانەی وەرمانگرتووە بداتەوە بە دایک، بە زیندووی زیندووەکان. بەو دایکەی کە هەموومان تا دەمرین لەگەڵی دەژین.\nبڕواننە چیرۆکەکەی کاک سیروان عەبدوڵا*، ئەو کاتەشی کە فەتاح لە تەمەنی سەروپەنجاوەیە، لە حزوری دایکیدا خۆی لێدەبێتەوە بە منداڵێکی هەشت ساڵان. کاک حەسەن لە چیرۆکەکەیدا، بەخەی پاڵەوانی چیرۆک، دوای ساڵانێکی زۆر دەگەیەنێتەوە سەر گۆڕی دایکی. دایک وایە، هەتا دەمرین دەبێت لەگەڵمان بێت. زۆراب لە چیرۆکەکەیدا هەوڵ دەدات بڵێت کە روحی دایک دوای مردنیش لەگەڵمانە و هەر باوەڕی پێمانە. ئەوە، باوەڕە ئێمە دەهێڵێتەوە و درێژە بە بەردەوامبونمان دەدات. بێ باوەڕبەخۆبوون ئەستەمە بتوانین سبەینان کە لە خەو بێداردەبین هەستینە سەرپێ و رۆژێکی نوێ پێشوازی لێبکەین و بکەوینە خەباتی ڕۆژانەمان. زانا واحید دایک وەک هیوا وێنا دەکات، بەڵێ دایک هیوایە. ئەوە نییە لە هەموو دەرگەکاندا، کە دەرگە بۆ خۆی مێتافورە بۆ لەسەرداخستن، پەنجەرەمان بۆ دەکاتەوە، دەریچەیەکمان بۆ بینینی دەرەوە بۆ دەکاتەوە. هیوامان پێدەبەخشێت. ئەی پەنجەرە مانای هیوا نییە؟ تۆ بڕاونە، ئەو دایکانەی ناو چیرۆکەکانی ئێمە چۆنن؟ لە ئاستیاندا هەر منداڵین، هیوامان پێدەبەخشن و تا دوای مردنیش هەر ئاگایان لێمانە. لە چیرۆکەکەی بەیان خاندا دایک سەرچاوەی زانیاری و مەعریفەیە. ئەو بە کچەکانی دەڵیت کە لە هەڵبژاردنەکانیاندا لە ژیاندا وریابن، وا بە ئاسانی نەخەڵەتێن و حساب بۆ ئەزموون و وانەکانی ژیانی کەسانی تر بکەن.\nلە چیرۆکەکەیدا فێرمان دەکات کە نابێت بهێڵین ژێردەستەی کەس بین و هەموو پشتی خۆمان بە کەسانی تر نەبەستین کە ئەگەر مێردیشمان بێت. کاک بەختیار لە چیرۆکەکەیدا دایک دەکاتە قوربانی منداڵەکان. کاتێک کە بۆشی ڕزگار ناکرێن لە حەسرەتییاندا خۆی دەکوژێت. ئیتر ناکرێت یەکە بەیەکەی چیرۆکەکان بەسەر بکەمەوە، مام کانەبی یادەوەریشی فێڵی لێدەکات. کارزان لە ‘پورە گوڵاڵە’ دا پێمان دەڵێت کە ئەگەر چی دایک بەدەم شتێکمان پێدەڵیت کە باش نییە، وەلێ لە ناخی ناخەوە پڕە لە میهرەبانی و سۆز بۆمان. لە چیرۆکەکەی گۆران سەمەد دا، دایکی ناو وێنەکە، دوای مرنی مێردەکەی بە زۆر بەشوودەدرێت بە برابچوکی کۆنە مێردی. ئا بیرم کەوتەوە، خۆ کیاکسار دایک وەک زەوی و سروشت و گەورەتر لە دایکی بایۆلۆژی دەبینێت. ڕزگار دایک دەبەستێتەوە بە بۆنی گوڵ و مێخەک و بەهارەوە.\nبەندە چاوەڕێم دەکرد ژمارەیەک چیرۆکی زۆرتر بۆ دایک بنوسن، لە چیرۆکەکانتاندا باسی گەورەوبچوکتان بکردایە. کەستان باسی ئەو خواردنە خۆشانەتان نەکرد کە دایکتان بۆی لێناوون، کەستان باسی ئەو کاتانەتان نەکرد کە دایک بەشی خۆشی دەبات، کە کەمێک کات بۆ خۆشی تەرخان دەکات، کەستان باسی ئەوەتان نەکرد کە دایک لە زستاندا وەک پێخەفە، لە هاویندا وەک ئاوێکی سازگارە.\nگوێی مەدەنێ، مامی خۆتان زۆر خۆشحاڵە، چونکە ئێوە لەم پرۆژەیە کاردەکەن. ئێوە تروسکایەییەک دەدەن بە حەکایەتەکانی مام کانەبیەکەی خۆتان. هەرچەند ئێوە چیرۆکنوس نین، بەڵام هەوڵ دەدەن، باوەڕتان بە خۆتانە کە بتوانن شتێک بۆ گێڕانەوەی کوردیی بکەن. ئەوە گێڕانەوە و حەکایەتەکانە لە ناو دنیای سیاسەت و حیزحیزبێنەی کوردیدا فەرامۆش کراوون. ئەو وەزعەیە بازنە داخراوەکەی ئێمە دروست دەکات. بە چیرۆکەکان لەو بازنەیە دێینە دەرەوە. لای ئێمە کەس زەوق لە ژیان نابینێت، چونکە فەنتازیا لەوێ بوونی نییە. هەموو کەس هەوڵ دەدات عەقڵانی بێت و لەدەرەوەی عەقڵ شتێک ناڵێن، عەقڵانی بوونەکەشیان لەسەر بۆشە. ئێوەی چیرۆکنووس دەتانەوێت فەنتازیا بگێڕنەوە ماڵەکان، مناڵەکان بە گوێگرتن لە حەکایەتی پڕ چێژ ڕابێنن، ئەو بازنەیە بشکێنن کە دایخستووین.\nیەک ئامۆژگاری مامی خۆتان ئەوەیە کە ئەمە وەک ئەرکی سەرشانتان نەبینن، هەوڵ بدەن چێژی لێببنینن، لە چێژبینین دا هەست بە زیندویی ژیان بکەن.\nمامی خۆتان حەفتا ساڵە لەو کێوەیە، هەر رۆژە و بە شێوازێکی نوێ دەیبینێت. ئەو بەردانەی دەیانبینێت هەر رۆژە و بە جۆرێکن. چونکە بەندە، مام کانەبی، هەر رۆژە و بە چاوێکی نوێوە سەیریان دەکات. چاوکراوە بن، هەموو شتەکان بەسەرهات و چیرۆکی خۆیان هەیە. بیانکەن بە حەکایەت و بیاننوسنەوە، ئەو خەڵکە تامەزرۆی حەکایەتە.\nمامی خۆتان مام کانەبی\nبا یەکى دوور, کەسێک کە نییە\nتشرینی دووهەم 20, 2019\nتشرینی یەکەم 12, 2019


■ عادل باخه‌وان\nئه‌وه‌ی من ده‌مه‌وێت لێره‌دا به‌خێرایی ئاماژه‌ی پێبده‌م داهاتوی کۆی ئه‌و حیزبانه‌یه که له عێراقدا به‌گشتی و له کوردستاندا به‌تایبه‌تی، له‌سه‌ر ئایدیال_تیپی بزوتنه‌وه‌ی گۆڕان دامه‌زراون. ئایا هه‌لومه‌رجی بابه‌تیی ڕۆژهه‌ڵاتی ناوه‌ڕاست، عێراق، کوردستان ڕێگاده‌دات که ئه‌م جۆره له حیزب، له‌سه‌ر ئاستی دوره مه‌ودا، بمێنێته‌وه، گه‌شه‌بکات و خۆی فه‌رزبکات به‌سه‌ر خۆفه‌رزکاره‌کاندا و هه‌ژمونبکات به‌سه‌ر هه‌ژمونداره‌کاندا ؟\nبزوتنه‌وه‌ی گۆڕان وه‌ک ئایدیال_تیپی حیزب، خه‌ونێکی جوانبوو، به‌ڵام ئایا له ڕۆژهه‌ڵاتی ناوه‌ڕاست و عێراق و کوردستاندا، واقیعی کۆمه‌ڵایه‌تی کۆنکرێتی، وه‌ک چۆن هه‌زاران خه‌ونی جوانی له‌باربرد، ئه‌م تایپه له خه‌ونیش له بارنابات ؟\nبۆ وه‌ڵامدانه‌وه‌ی ئه‌م پرسیاره، گه‌ڕانه‌وه‌یه‌کی خێرا بۆ سۆسیۆلۆژیای فاکتی سیاسی بایه‌خی تایبه‌تی خۆی هه‌یه. له‌م سۆسیۆلۆژیایه‌دا و [به‌شێوه‌یه‌کی گشتی و به‌بێ ئه‌وه‌ی بڕۆمه نێو ورده‌کاریه‌کانه‌وه] ئێمه چوار ئایدیال_تیپ له حیزبی سیاسیمان له به‌رده‌ستدایه.\nیه‌که‌م : کۆی ئه‌و حیزبانه‌ی له سه‌ر "دێمۆکراسی" وه‌ک تیۆری و پراکتیک دامه‌زراون. ئه‌م جۆره له حیزب، به‌شێوه‌یه‌کی کۆنکرێتی، ئازادی ڕاده‌بڕین، ئازادی ناکۆکی، ئازادی ئۆپۆزیسیۆن و هه‌موو ئازادیه‌کانی دیکه، نه‌ک هه‌ر به‌شێکن له ئیمانه‌کانی، به‌ڵکو به‌شێکن له موماره‌سه‌ی ژیانی ڕۆژانه‌ی. ڕۆژئاوا به‌گشتی، یه‌کێکه له‌و روبه‌رانه‌ی که ئه‌م ئایدیال_تیپه له حیزب به‌رهه‌مده‌هێنێت. ئه‌مه مانای ئه‌وه‌نیه که جۆره‌کانی دیکه‌ی حیزب له ڕۆژئاوادا جێگایان نابێته‌وه.\nدوهه‌م : کۆی ئه‌و حیزبانه‌ی که ده‌کرێت بیانخه‌ینه چوارچێوه‌ی "تۆتالیتاریزم"ه‌وه. ئه‌م تایپه له حیزب که زۆر جار سه‌رۆکێکی باڵا گوزارشت له ڕۆحیده‌کات، ده‌یه‌وێت ده‌ست به‌سه‌ر ته‌واوی کۆمه‌ڵگادا بگرێت و هه‌موو فۆرمه‌کانی ناڕه‌زایی له مناڵداندا بکوژێت و کۆی جه‌ماوه‌ر له‌گه‌ڵ خۆیدا مۆبیلیزه‌بکات و ڕێگانه‌دات له‌ده‌ره‌وه‌ی خۆی هیچ جۆرێک له ژیان بوونی هه‌بێت. مۆدێلی ئه‌م حیزبانه له ئه‌ڵمانیای نازی و یه‌کێتی سۆڤێتی کۆمۆنیستی و عێراقی به‌عسی دا تێبینیکراوه.\nسێهه‌م : کۆی ئه‌و حیزبانه‌ی له‌سه‌ر "ئۆتۆریتاریزم" بیناکراون. ئامانجی ئه‌م حیزبانه بریتیه له کۆنترۆڵکردنی جومگه‌کانی ده‌سه‌ڵات و ئه‌وه‌ی به‌لایانه‌وه گرنگه ده‌سه‌ڵاته نه‌ک کۆمه‌ڵگا. له‌کاتێکدا که حیزبه تۆتالیتێره‌کان هه‌موو فۆرمه‌کانی ئازادیی بۆچوون له‌ناوده‌به‌ن، حیزبه ئۆتۆرێتێره‌کان هه‌وڵده‌ده‌ن کۆنترۆڵیان بکه‌ن. ئه‌م تایپه له حیزب له هه‌موو ڕوبه‌ره‌کاندا ئاماده‌ییان هه‌یه.\nچوارهه‌م : کۆی ئه‌و حیزبانه‌ی که له "پاتریمۆنیالیزم"ه‌وه شه‌رعیه‌ت وه‌رده‌گرن و قسه‌ی من لێره‌دا له‌سه‌ر ئه‌م تایپه له حیزبه. پاتریمۆنیالیزم واته وێناکردنی حیزب وه‌ک موڵکی خێزانێک که ده‌کرێت له باوکه‌وه بۆ مناڵه‌کانی وه‌ک میرات به‌جێبهێڵرێت و ده‌ستاوده‌ستی پێبکرێت. حیزب بریتیه له "پاتریموان" واته موڵکی خێزانێک و ده‌بێت بۆ هه‌میشه له‌نێو ئه‌و خێزانه‌دا بمێنێته‌وه و که له ده‌ستی خێزانه‌که ده‌رچوو، ئیدی سه‌ره‌تای هه‌ڵوه‌شانه‌وه‌ی ده‌ستپێده‌کات. ئه‌م تایپه له حیزب "چاکه‌ی گشتی " نیه، به‌ڵکو "چاکه‌ی تایبه‌ت"ه و هه‌ر بۆیه له چوارچێوه تایبه‌ته‌کانیشدا ده‌ستاوده‌ست ده‌کات. ئه‌فریقا و ڕۆژهه‌ڵاتی ناوه‌ڕاست، به عێراق و کوردستانیشه‌وه، سه‌رزه‌مینی به‌هێزی ئه‌م تایپه له حیزبه. بێگومان له چه‌ند دۆخێکی تایبه‌تدا، تایپه‌کانی دیکه‌ی حیزب ده‌کرێت سه‌رهه‌ڵبده‌ن، به‌ڵام ئه‌وه‌ی هه‌ژموونی ته‌واوی به‌سه‌ر کێڵگه‌ی سیاسی ئه‌فریقا و ڕۆژهه‌ڵاتی ناوه‌راستدا هه‌یه، تایپی چوارهه‌مه.\nکاتێک حیزبێکی وه‌ک بزوتنه‌وه‌ی گۆڕان، له کوردستانێکدا که زیاتر له نیو سه‌ده‌یه سه‌رزه‌مینی مۆدێلی چوارهه‌مه له حیزب، حیزب وه‌ک پاتریموان_موڵک، له‌سه‌ر ئایدیال_تیپی یه‌که‌م دروستده‌بێت، هه‌ر له هه‌نگاوی یه‌که‌مدا روبه‌ڕوی هه‌لومه‌رجێکی کۆمه‌ڵایه‌تی بابه‌تیی وا ده‌بێته‌وه که له‌نێو مێژویه‌کی په‌نجا ساڵیدا بیناکراوه و ده‌قی گرتوه و ئاماده‌نیه ده‌ستبه‌رداری به‌ڵگه‌نه‌ویست و ئیمان و ڕاهاتن و به‌رژه‌وه‌ندیه‌کانی ببێت. گۆڕان نه‌ک هه‌ر نه‌یتوانی ئه‌م هه‌لومه‌رجه بابه‌تیه کۆمه‌ڵایه‌تیه توند و سه‌خته بگۆڕێت، به‌ڵکو بوو به یه‌کێک له قوربانیه‌کانیشی. پاش ماڵئاوایی کاک نه‌وشیروان، بۆ ڕزگارکردنی گۆران له مردن و بۆ مانه‌وه‌ی گۆران له نێو کێڵگه‌ی سیاسی کوردستاندا، جۆرێک له هه‌وڵ له ئارادایه بۆئه‌وه‌ی گۆرانیش له تایپی یه‌که‌مه‌وه، که زۆر به ئه‌ستم له‌ڕۆژهه‌ڵاتی ناوه‌راست و عێراق و کوردستاندا جێگای ده‌بێته‌وه، بگوێزنه‌وه بۆ تایپی چوارهه‌م و بیکه‌ن به "موڵک، پاتریموان"ی بنه‌ماڵه‌ی کاک نه‌وشیروان و حیزبه‌که‌ش وه‌ک چاکه‌ی گشتی له‌سه‌ر کوڕه‌کانی تاپۆبکه‌ن. ڕه‌نگه له کۆتاییدا ئه‌م هه‌وڵه سه‌ربگرێت، هه‌ر وه‌ک چۆن بۆ یه‌کێتی نیشتمانیی کوردستانیش سه‌ری گرت، به‌بێ ئه‌وه‌ی هیچ گرفتێکی گه‌وره‌ی بۆ دروستببێت، به‌پێچه‌وانه‌وه، ده‌سته ده‌سته‌ی گروپه جیاوازه‌کانی کۆمه‌ڵگای کوردی، ڕۆژانه ڕێگای ده‌باشان ده‌گرنه به‌ر و گوزارشت له پیرۆزبایی و خۆشحاڵی خۆیان ده‌که‌ن.\nله هه‌لومه‌رجێکی کۆمه‌ڵایه‌تی کۆنکرێتی ئاوادا، گرنگه بۆ ئێمه جیاوازی بکه‌ین له نێوان خه‌ونێکی جوان و واقیعێکی زبر دا، له‌نێوان خه‌یاڵدانێکی شاعیرانه و کۆمه‌لگا وه‌ک فاکتێکی توندا.\nگرنگه ئێمه تێبگه‌ین له‌وه‌ی که ڕۆژهه‌ڵات ئه‌وروپا نیه، عێراق فه‌ره‌نسا نیه، کوردستان هه‌رێمی ئیل دوو فرانس نیه، سلێمانی پاریس نیه، سه‌هۆڵه‌که شانزه‌لیزێ نیه.


تۆنی سۆپڕانۆ - ویکیپیدیا، ئینسایکڵۆپیدیای ئازاد\nجەیمس گاندۆڵفینی کەوا ستایشێکی گەورەی کراوە بۆ ڕۆڵی تۆنی سۆپڕانۆ.\nئانتۆنی جۆن سۆپڕانۆ (لەدایکبووی ١٩٥٩) کەسایەتیەکی خەیاڵیە، کە ڕۆڵی سەرەکی ھەیە لە زنجیرە دراماکەی کەناڵی ئێچ بۆ بەناوی سۆپڕانۆکان، و لەلایەن ئەکتەر جەیمس گاندۆڵفینی بەرجەستە دەکرێت. کەسایەتیەکە زۆربەی کاتەکان بە تۆنی ناودەبرێت، کەسایەتیەکی ئیتاڵی-ئەمریکییە کەوا بیرۆکەی درووستکردنی لەلایەن درووستکەر و سەرپەرشتیاری زنجیرەکە دەیڤد چەیسەوە دانراوە و بەدرێژایی شەش وەرزەکە خودی خۆی کاری لەسەر گەشەپێدانی کەسایەتیەکە کردووە. کەسایەتی تۆنی سۆپڕانۆ لە مافیای ئیتاڵی ڤینسنت پالێرمۆوە سەرچاوەی گرتووە، کەوا کاپۆڕێژیمێکی کۆنی خێزانی تاوانکاری دێکاڤالانتێ بوو.\nلە وەرزی یەکەمدا، تۆنی پلەی کاپۆی ھەیە لە خێزانی تاوانکاری دیمیۆ، دواتر لە وەرزی دووەمدا پلەی سەرکردەی پێدەرێت، کەوا تا کۆتایی زنجیرەکەش ھەر لەو پلەیەدا دەمێنێتەوە، ھەرچەندە کۆڕادۆ سۆپرانۆی مامی ھەر بە ڕەسمی سەرکردەیە، بەڵام بە ڕواڵەتە و تۆنی خۆی دەسەڵاتداری یەکەمە. بەدرێژایی زنجیرەکە تۆنی بەدەست سەرپەرشتیکردنی خێزانەکەی و کاروبارەکانی دەناڵێنێت. تۆنی سەردانی پزیشکێکی دەروونی دەکات بەناوی دکتۆر جێنیفەر مێڵفی بە مەبەستی چارەسەرکردنی کێشە دەروونیەکانی.\nھەردوو کەسایەتی تۆنی سۆپڕانۆ و نواندنەکەی گاندۆڵفینی پێشوازیەکی یەکجار گەرمیان لەلایەن ڕەخنەگرانەوە لێکرا، کارەکتەری سۆپرانۆ بە یەکێک لە کاریگەرترینەکانی مێژووی زنجیرەکانی تەلەڤیزیۆن لە قەڵەم دەدرێت. بۆ ڕۆڵی تۆنی سۆپڕانۆ، گاندۆڵفینی ھەریەک لە خەڵاتەکانی ئێمی، سکرین گیڵد، گۆڵدن گڵۆبی بردۆتەوە.\nپڕۆفایلی کەسایەتی تۆنی سۆپڕانۆ لە وێبگەی HBO\nوەرگیراو لە «https://ckb.wikipedia.org/w/index.php?title=تۆنی_سۆپڕانۆ&oldid=644882»\nکەسایەتیەکانی زنجیرەی سۆپڕانۆکان\nئەم پەڕەیە دواجار لە ١٣:٤١ی ١٨ی تشرینی یەکەمی ٢٠١٩ نوێ کراوەتەوە.


ڕۆژنامەیەكی ئەمریكی: داڕوخانی لیرەی توركی مەترسیی لەسەر دەسەڵاتی ئەردۆغان دروستكردووە – کوردی – RojNews.News\nڕۆژنامەیەكی ئەمریكی: داڕوخانی لیرەی توركی مەترسیی لەسەر دەسەڵاتی ئەردۆغان دروستكردووە\n20/11/2021 - 11:30:02 am\nڕۆژنامەیەكی ئەمریكی دابەزینی بەهای لیرەی توركی بەرامبەر دراوە جیهانییەكان بە مەترسیی جدی لەسەر دەسەڵاتی ئەردۆغان ناودەبات بەسەر توركیاوە، کە ماوەی نزیکەی دوو دەیەیە بەردەوامە.\nلەدوای هاتە سەر دەسەڵاتی ئەردۆغان لە ساڵی ٢٠٠٢ بەهای لیرەی توركی بەرامبەر بە دراوە جیهانییەكان ساڵ دوای ساڵ لە دابەزیندایە، ئەمڕۆ هەزار و ٥٠ لیرەی توركی بەرامبەر بووە بە ١٠٠ دۆلاری ئەمریكی، لەكاتێكدا ساڵی ٢٠٠١ بەهای لیرەی توركی بەرامبەربوو بە دۆلاری ئەمریكی.\nڕۆژنامەی “وۆڵ ستریت جۆرناڵ”ی ئەمریکی لەڕاپۆرتێکدا بڵاویكردووەتەوە، هەرەسهێنانی بەهای لیرە بۆ ئاستێکی پێوانەیی “برینێکە لەخودی ئەردۆغاندا” بەوپێیەی خۆی وەک بەشێک لەستراتیژییەتێکی ئابووریی ناکلاسیکی بڕیاری دابەزاندنی بەهای سوی بانکی دەرکردوەو و پێیوابوو، کە دەبێتە هاندەری گەشەی ئابووریی وڵاتەکە.\nتیم ئاش، پسپۆڕی بازاڕە گەشەسەندووەکان لەدامەزراوەی بلوبای بە ڕۆژنامەكەی وتووە: دابەزاندنی بەهای سوو لەلایەن ئەردۆغانەوە کارێکی شێتانەیە و ئەو هەنگاوە هیچ پاساوێکی نییە، وادیارە ئەردۆغان خۆی بەتەنها سیاسەتی نەختینەیی وڵاتەکەی هەڵدەسوڕێنێت.\nڕۆژنامەكە، دابەزینی بەهای دراوی توركیا بە یەكەمین و گەورەترین مەترسیی سەر دەسەڵاتەكەی ئەردۆغان ناوبردووە و تێیدا هاتووە، ئەردۆغان کە بەپشتیوانی چینی ناوەندی تورکیا دەسەڵاتی گرتەدەست، ئێستا ڕوبەڕووی مەترسییەک بووەتەوە، کە لەساڵی ٢٠٠٣وە مەترسیی لەوشێوەیەی ڕووبەڕوونەبووەتەوە.\nوەك “وۆڵ ستریت جۆرناڵ”ی ئەمریکی ئاماژەی بەوەكردووە، هەڵاوسان و کاریگەرییەکانی لەسەر مووچە، بەرزبونەوەی بەهای کاڵا بنەڕەتییەکانی وەک خۆراک و دەرمان و سووتەمەنیی بوونه‌تە هۆی هەڵوەرینی ئاستی جەماوەریی ئەردۆغان.\nئەوەش خراوەتەڕوو، نەبونی سەقامگیریی بەهۆی جەنگی عێراق و سوریا و پاشەکشەی کەرتی گەشتیاریی بەهۆی بڵاوبوونەوەی پەتای کۆرۆناوە، ئابووریی تورکیا توشی شڵەژان کردووە و چەندین مەترسیی دەگمەنیان لەسەر ئەردۆغان دروستکردوە.\nبەپێی دامەزراوەی میترۆپۆلی تورکی بۆ ئەنجامدانی ڕاپرسیی، لەمانگی تشرینی یەکەمدا ڕێژەی پشتیوانیکردنی ئەردۆغان بۆ لەسەدا ٣٨.٩ دابەزیوە و بەراورد بەمانگی ڕابردوو بەڕێژەی لەسەدا ٢.٥ کەمیکردووە.\nڕۆژی پێنجشەممەی ڕابردوو، ڕێبەرانی پارتە ئۆپۆزسیۆنەکانی تورکیا لەناویاندا کەمال کڵچدار ئۆغڵوی سەرۆکی جەهەپە و میراڵ ئەکشناری سەرۆکی پارتی ییی “چاکەی تورکیا” داوایانکرد، بەهۆی تێکچوونی دۆخی ئابووریی ئەو وڵاتەوە دەستبەجێ هەڵبژاردنی پێشوەختە ئەنجامبدرێت، کە وادەی دیارییکراوی خۆی ئەوەیە دەبێت لەساڵی ٢٠٢٣ ئەنجامبدرێت.\nڕێبەر ئۆجالان: پێویستە لە شارەکان خانەی داڵدەدانی ژنان بنیات بنرێت\nکەنەکە بەڵگەکانی بەکارهێنانی چەکی کیمیایی بۆ ناوەندە جیهانییەکان دەنێرێت


وەك ئەوەی خاوەن پرۆژەی دەوڵەت بن............. رێكان سەباح\n2016-06-18 [08:14 AM]\nهەڵمەتی میدیای گۆڕان لەسەر بنەمای " پارتی ئاستەنگە " لەبەردەم پرسی نەتەوەی كورد وەك كاڵایەكی هەمەجۆڕی فكری ئاراستە بوو، بەشێوەیەك " پەیەدە و گۆڕان" دەیانگووت پارتی ئاستەنگە لەبەردەم حزبە كوردیەكانی هەرچوار پارچە و پێویستە پارتی رابگیرێت.. ئەم جۆر خۆ خزاندنە ناو هەستی نەتەوەی تاكی كورد، لە بۆشاییەكی ماڵوێراندا بوو، بەشێوەیەك پرسیاری ئەوەی هێنا پێشەوە كە ئایا پارتی لە بەردەم كامە ستراتیژی " پەیەدە و گۆڕان" ئاستەنگە!! ئایا بەراستی دەبێت پارتی ئاستەنگی بۆ كامە ستراتیژی نەتەوەی و نیشتمانی هەردوو حزب دروست كردبێت!! هەمووی دوو رۆژ تێناپەرێت بەسەر لێدوانێكی ساڵح موسلیم، كە دەلێت دەوڵەتی كوردی بەسەر چووە، پێویستە كورد بگەرێتەوە بۆ بەغدا وەك پایتەختی ستراتیژی هەرچوارپارچەی كوردستان سەیر بكرێت... گۆڕانیش لە ئێستادا جگە لە گەرانەوە بۆ بەغدا هیچ شتراتیژیەكی تری پێشكەش نەكردووە، لەبەرامبەر ئەو ئاڵوگۆڕەی ناوچەكە، كەوایە پارتی لەبەردەم كامە ستراتیژی ئەوانە؟! لێرەدا زۆر بەروونی گۆڕان لەو هەڵمەتەی ئەوەی پێشاندا، كە پارتی ئاستەنگە لەبەردەم گەرانەوەی كورد بۆ بەغدا و دروست كردنەوەی دەوڵەتی عێراق!! هەر ئەمەشە سەركردە شیعە شۆڤینیەكان پشگیری لە نەوشێروان و گۆڕان كرد!!\nلێرەدا پێویستە ئاستەنگی پارتی باش هەڵسەنگێنرێت لەبەردەم ئەو حزبانە، بەڵێ پارتی ئاستەنگە لەبەردەم بە ستراتیژیكردنی بەغدای پایتەخی عێراق، چونكە ستراتیژی پارتی بریتیە لە تۆمار كردنی سەروەری نەتەوەی و بنیات نانی دەوڵەتی كوردی لەكوردستاندا.\nكەوایە كێشەی گۆڕان كە بەهاوفكری پەیەدە ئاراستە بوو لەو هەڵمەتەدا دەركەوت " لەسەر بنەمای سازكردنی دیموكراسی و مافی خەڵك نیە، وەك لە میدیاكان ئاراستە دەكەن، بەڵكو كێشەی گۆڕان، ستراتیژی پارتیە كە خاوەنی سازدانی دەوڵەتی كوردستانە، خودێ رێبەری ئەو فكرەش لەهەڵمەتەكە بەئامانج گیرا ئەویش" بارزانی بوو".


ڕۆحانی: گەماڕۆكانی ئەمەریكا كاریگەرییان لەسەر ئابووریی ئێران نەبووە\n2018-11-11 [06:32 AM]\nسەرۆك کۆماری ئێران رایگەیاند، گەمارۆ نوێیەکانی ئەمەریکا هیچ کاریگەرییەکیان لەسەر ئابووریی وڵاتەکەی نەبووە,ئەوان دەیانەوێت گوشارەکە بخەنە سەر ژیان و گوزەرانی خەڵکی ئێران\nحکوومەتی ئەمەریکا رایگەیاندووە، كە قورسترین گەمارۆی ئابوری خستووەتە سەر کۆماری ئیسلامی ئیران، بەڵام بەرپرسانی ئێران کاریگەر بوونی ئەو گەمارۆیانە رەتدەکەنەوە.\nحەسەن روحانی، سەرۆك کۆماری ئێران لە پاش کۆبوونەوەی لەگەڵ سەرۆکی هەردوو دەسەڵاتی دادوەری و یاسادانانی وڵاتەکەی، لە لێدوانێکدا رایگەیاند، ئامانجی ئەمەریکا گوشارهێنان بۆ خەڵکی ئێرانە و خولی دووەمی گەمارۆکانیش کاریگەرییان لەسەر ئابووریی ئێران نەبووە.\nروحانی گوتیشی: "ئەوقسەیەی کە دەڵێن ئەمەریکا نایەوێ گوشار بخاتە سەر خەڵک و ئامانجی ئەو گوشار بۆ سەر حکوومەتە، زۆر ناڕاستە و بە کردەوەش سەلماندوویانە کە ئەوان دەیانەوێت گوشارەکە بخەنە سەر ژیان و گوزەرانی خەڵکی ئێران، خولی نوێی گەمارۆکانیش کە لە 5-11 وە دەستی پێکردووە هیچ کاریگەرییەکی لەسەر رەوتی ئابوویی وڵاتی ئێمە نەبووە".\nسەرۆك كۆماری ئێران دووپاتی كردەوە، "ئەمەریکا ئەوەی پێیدەکرا پێشتر کردوویەتی و هەموو فیشەکەکانی خۆی بەرامبەر بە ئێران تەقاندووە و لەمەش زیاتر هیچی پێناکرێت".\nلێدوانەکانی روحانی لە کاتێکدایە کە جۆن بۆڵتنی راوێژکاری ئاسایشی نەتەوەیی ئەمەریکا کە سەردانی فەرەنسای کردووە، بە رۆژنامەنووسانی رایگەیاند، گەمارۆكەکانی ئەمەریکا لە دژی ئێران زیاتر لەوە دەبن کە راگەیاندراون و لە چەند رۆژی داهاتوودا کۆمەڵێك گەمارۆی نوێی پەیوەندیدار بە رووداوە تیرۆریستییەکان و بەرەنگار بوونەوەی تیرۆر، دەخرێنە سەر تاران.\nئەم هەواڵە 6046جار خوێندراوەتەوە


ئیلام 28 ساڵ دوای شەڕ سازمانی خه‌بات کوردستانی ئێران\nئیلام 28 ساڵ دوای شەڕ\n28 ساڵ لە شەڕی 8 ساڵەی نێوان رژێم و عەراق كە خومەینی و دەورووبەرەكەی خوازیاری بوون تێدەپەڕێ. رژێمی ئێران لەو 28 ساڵەدا چەندین جار بە ناوی نۆژەن كردنەوە، بوجەی رەسمی و نارەسمی بۆ ئیلام تەرخان كردوە. بەڵام ئایا ئەو بوجانە بۆ خەڵك خەرج كرا یان دەرخواردی دەسەڵاتدارانی گەندەڵ كرا؟\nدیانپێدانانی بەرنامەیەكی تەلەفزیونی حكومەتی ئاخوندی بە دۆخی مێهران و كاریگەریەكانی ئەو شەڕە لەسەر خەڵك ئەویش لە دوای 28 ساڵ جێی سەرنج و تێڕامانەو دەرخەری ئەوەیە كە ئەو ئاخوندانەی بۆ راگرتنی دەسەلاتی خۆیان، 8 ساڵ شەڕێك كە وێرانكەر و خومەینی خوازیاری بوو دژ بە عێراق بەردەوامی پێ درا، وە دوای كۆتایی هاتنی شەڕیش بەردەوام بوون لە دزی لە خەڵك ئەو ناوچەیە. كە یەكێك لەو شارانەی بەو هۆیەوە وێران كرا ئیلام بوو.\nبەرنامەی شەبكەی 4ی ئاخوندان: "برنامەی با كریمان" ئازادی مێهران. 12ی خەزەڵوەری 1395: "هێشتا ماوەیەكی زۆر بەسەر شەڕدا تێپەڕ نەببوو. بە بەراورد لەگەڵ شەڕی جێهانی دووهەم كە تا ئێستاش لە ئوروپا لێكۆڵینەوە لە پاشماوەكانی دەكرێ، ئێرە پارێگایەكە كە لاشەڕی، خۆكوژی، خەڵك كوژی و هەروەها خەسارە كۆمەڵایەتیەكانی وەك تەڵاق بۆ نمونە لەو شارەدا تەشەنەی كردوە، لەگەڵ ئەوەی لە باری پێناسەی پێشكەوتن لە پلەی 30 و 31ی وەلاتداین، بەڵام لە باری پێناسەی دیاردە كۆمەڵایەتیەكان پلەی یەكەم هەتا پێنجەمان تایبەت كردوە بە خۆمان. هەندێ ساڵ لە بابەتی خۆكوژیەوە پلەی یەكەم هەتا سێهەمان هەبووە. رۆژ نیە كە هەواڵی خۆكوژی یان خەڵك كوشتنمان نەبێ.\nراپۆرتدەری تەلەفزیونی رژێم دیان بەو راستیەدا دەنێ كە گرینگی بەو پارێزگایە نەدراوە: خاڵی جێی داخ ئەوەیە كە لە دوای شەڕ بەو جۆرەی كە دەبێ گرینگی بەو پارێزگایە نەدراوە. ئەگەر لەو سەربازانەی كە لە كاتی شەڕدا ئیلامیان دیوە پرسیار بكەن دەڵێن كە لە كاتی تێپەڕین لە ریگە گشتیەكان جیاوازیەكی ئەوتۆ و بەرچاو لەو رێگەدا لەگەڵ كاتی شەڕدا بە دەناكەی. پاشماوەی هەندێ زیان لەشەر بە ئاسانی و كورتماوە لە ناو ناچن.\nنمونەیەك لەو وێرانیانەی پارێزگای ئیلام كە بە هۆی لافاوی 94ەوە زیاتر بوو.\nبە پێی راپۆرتی هەواڵدەری حكومەتی ئیسنا 7ی خەزەڵوەری 1394: جێگری سیاسی ئەمنیەتی پارێزگای ئیلام گوتی: لێكدانەوەی سەرەتایی ئەوەمان پێ دەڵێ كە نزیك بە 600 ملیار تمەن زیان بە ژێر بینای ئاوەدانی ناوەندی پارێزگا گەیشتووە، بەڵام وا پێشبینی دەكرێ زیانەكان لەوە زیاتر بێ. حوسێنی كەلانتەری لە وتووێژ لەگەڵ هەواڵنێری هەواڵدەری خوێندكارانی ئێران "ئیسنا" لە ئیلام گوتی: لە رووداوی لافاوی ئەورۆ 20 هەزار بینای نیشتەجێ بوون و 40 لەسەدی دوكان و ناوەندە تیجاریەكانی ناوەندی پارێزگا زیانیان بەركەوتووە.\nهەروەها بەهۆی نەبوونی ئاوەرۆ و ژێربینا تەندروستیەكان زۆر نەخۆشی سەریهەڵداوە:\nلە درێژەی ئەو راپۆرتەدا هاتووە: بۆ نمونە لە كەرتی تەندروستی و دەرماندا، پارێزگای ئیلام لەگەڵ چەندین كێشەی سەرەكی دەستەوئێخەیە. یەكەم پیسبوونی ژینگە و دووهەم ئەو زیانانەی بەهۆی پاشماوەكانی شەڕەوە دەدرێن.\nدوكتور: لە پشكنینی كچێكی منداڵدا كە برینێكی بە روخسارەوەیە:\nئەو برینەی لە كەیەوە لێدەرهاتووە؟\nژنێك: نزیك بە حەوت هەشت مانگ دەبێ. سەرەتا بەشێوەی گۆشتێكی بچووك بوو دوایی گەورە بوو وە كەم كەم چڵكی كرد.\nدوایی بۆ كوێتان برد بۆ دەرمان؟\nئازامیش (فەحس)مان دا، 27 دەرزیان لێدا. بەڵام كاریگەری نەبوو. برمانە ئیلام بۆ لای دوكتوری تایبەتی پێست، لەوێش سوتانیان بەڵام كاریگەری نیە. رۆژ لە دوای رۆژ خراپتر دەبێ.\nفەرموتان دروست چەند وەختە كە برینەی پێوەیە؟\nهەشت نۆ مانگ دەبێ.\nهەواڵنێرێ تەلەفزیونی رژێم: نمونەیەك لە پیسی ژینگەیی بابەتی برینە. بڵاوبوونەوەی ئەو نەخۆشیە لە ئاستی پارێزگا لە كێشە گەورەكانی ئەو ناوچەیە. ئەو نەخۆشیە لە رێگەی جۆرێكی مێشوولە بۆ مرۆڤ دەگوازرێتەوە. دەرمانی تەواویشی نیە.\nیەكێكی دیكە لە كێشەی دەرمان و تەندروستی، بوونی تاكە یەك ئامبوڵانسە بۆ 3 ملوێن كەس:\nبەرپرسێكی حكومەتی: بە 600 هەزار حەشیمەتی پارێزگای ئیلام و رێبوار و موسافیر كە لە بۆنەكانی ئەربەعین و عاشورا لە ناوچەكانی دیكەی ئێرانەوە روو لێرە دەكەن هەروەها ئەوانەی لە زیارەت لە عێراقەوە دەگەرێنەوە، نزیك بە 3 ملوێن كەس دەبن. بەڵام ئێمە تەنیا یەك ماشینی ئامبولانسمان هەیە.\nبێژەری تەلەفزیونی حكومەت: هیچ كەس نازانێ بەهۆی لە ناوچوونی ژێربیناكان لە كاتی شەڕ و بێ توانایی حكومەتەكان بۆ نۆژەنكردنەوەی وێرانیەكان، رێژەی بێكاری لە ناوچەكە بەشێوەیەكی بەرچاو لە ناوچەكانی دیكەی وەڵات جیاوازی هەیە.\nبێكاری لە رادەبەدەر لە ئوستانی ئیلام لە كاتێكدایە كە ئەو پارێزگایە خاوەنی 11 لەسەد گاز و 6 لەسەد نەوتی ئێرانە و رۆژانە بە بەرهەمهێنانی 156 هەزار بۆشكە سێهەمین پارێزگای بەرهەمهێنانی نەوت و گازی ئێران هەژمار دەكرێ.\nگرینگترین مەیدانەكانی گازی ئیلام بریتین لە چێشمەخۆش، بیات، چنگولە، تەنگە بیجار، سەمەند، كەبیركوە، هەلیلان و بانكوڵمی. گەورەترین مەیدانی نەوتی رۆژئاوای ئێران بریتیە لە مەیدانی نەوتی ئەناران كە زیاتر لە یەك ملیار بۆشكە نەوت لە خۆ دەگرێ. بە سازكردنی مەسفی و پاڵاوگەی نەوت و پترۆشیمە لە پارێزگایە دەكرێ هەنگاوی بەرچاو لە راستای پەرەپێدانی پیشەسازی و رەخساندنی هەلی كار بۆ خەڵكەكەی هەڵگیرێ. بەڵام سەردەمدارانی دز و جەردە جوێ لە گەندەڵی و كوشت و بڕی ئەو پارێزگا كوردنشینە هیچی دیكەیان نەكردوە.\nخوێندكارێكی ئیلامی لە ماڵپەڕێكی حكومەتیدا سەبارەت بە ئیلام نووسیویەتی: رێگەم بدەن هندێ لە سەر زانستگاكانمان بڵێم. زانستگای پەیامی نوور ناوەندی ئیلام بە 8 هەزار خوێندكارەوە هێشتا هۆڵێكی بۆ موتاڵا نیە. كتێبخانەیەكی دیجیتاڵی نیە. هۆڵی تائتری نیە. باشتر وایە لە بابەت تاقیگە و كەموكوڕەیەكانی ئەو بەشە چاوپۆشی بكەم. خواردنگەی زانستگاكە لە رەحمی خواوە ئەوە تێرمێكە داخراوە بۆ ئەوەی خوێندكارەكان بە فەلافل خۆیان بەهێز بكەن.\nبەڵێ! ئیلام و خەڵكی ئیلام ئێستا لە دوای نزیك بە سێ دەیە لە كۆتایی هاتنی شەڕ هەروا بێ بەش ماون و هەروا لەلایەن ئاخوندانەوە سەرمایەكانیان دەدزرێ، وە تا كاتێ دەسەڵاتی ویلایەتی فەقیە لەسەر كار بێ، ئەو دەرد و مەشەقەت و رەنجەی خەڵك كۆتایی نایەت.\nڕێکه‌وت: 2016-11-13 09:51:54


(خەڵك) زانیاری وورد لەسەر خانەنشینبوونی فەرمانبەران و مامۆستایان ئاشكرا دەكات – تۆڕی میدیایی خەڵک\nگەشتی عومرە ڕاگیرا\nسعودیە پارەی عومرەكارانی كوردستانی گەڕاندەوە\nلە دهۆك 5 نەخۆشی كۆرۆنا چاكبوونەوە\nتەندروستی هەرێم 11 تووشبووی بە كۆرۆنا ڕاگەیاند\nهاووڵاتیانی 11 گەڕەكی هەولێر پشكنینیان بۆ دەكرێت\nوەزیری تەندروستی بەیاننامەیەكی بڵاوكردەوە\nسائیرون: ئەم لایەنانە دەیانەوێت عەدنان زورفی دووربخەنەوە\nكەركوك، داعش ئەفسەرێك و دوو پۆلیسی ڕفاند\nلە بەسڕە 6 حاڵەتی كۆرۆنا تۆماركرا و 4 كەسیش چاكبوونەوە\nشانەی قەیرانەكانی ڤایرۆسی كۆرۆنا لە عیراق، هۆشداری مەترسیدار دەداتە هاووڵاتیان\nپەرلەمانتارێك: وەزیرە كوردەكان لە حكومەتەكەی زورفیدا دەمێننەوە\nپەیوەندی بە فرۆشتنی نەوتەوەیە\nئێران داوایەك لە ئەمریكا دەكات\nڤایرۆسی كۆرۆنا قەدەغەی هاتوچۆی سەپاندووە\nدیاریكردنی سزای چەند وڵاتێك بۆ ئەو كەسانەی قەدەغەكە دەشكێنن\nدوای مه‌راسیمێكی ئیسلامی، 100 هه‌زار كه‌س، ترسیان لێ نیشتووه\nئێران، تووشبووانی كۆرۆنا شەست و دوو هەزار كەسی تێپەڕاند\nتڕەمپ: هاوكاری پزیشكی بۆ چارەسەری سەرۆك وەزیرانی بەریتانیا ڕەوانە دەكەین\nلەسەر دابەشكردنی مووچە پارێزگاری هەڵەبجە هاتەدەنگ\nعیراق سەرجەم دەروازە سنوورییەكانی لەگەڵ دوو وڵات داخست\nنرخی دۆلار لە بەرزبوونەوەدایە\nخانەنشینی سەربازی و دوو وەزارەت مووچە وەردەگرن\nئەمشەو شەوی بەرات-ە\nبەرات لە چیەوە هاتووە و زانایانی ئایینی چۆن باسی دەكەن؟\nبۆچی سه‌رۆكی به‌شی فریاگوزاری نه‌خۆشخانه‌ی “وۆهان” بێسه‌روشوێن كراوه؟\nئەمشەو دیاردەیەكی گەردوونی ڕوودەدات\nئەمڕۆ “كۆرۆنای خۆر” لە ئاسمانی هەولێر دەركەوت\nكەشناسی باسی دەكات\nڕاستی بوونی گازی ژەهراوی لە هەوادا ئاشكرا دەكرێت\nلەسەردەمی كۆرۆنادا هەولێر بە گوڵ دەڕازێندرێتەوە\nپلنگێك له نیویۆرك توشی ده‌رده‌كه بووه\n2020/02/20 - 1:00 PM\nوەزارەتی دارایی حكومەتی هەرێمی كوردستان لە سەرەتای ئەمساڵەوە، لە نووسراوێكدا كە ئاڕاستەی سەرجەم فەرمانگەكانی حكومەتی هەرێمی كوردستان كراوە ئاماژە بۆ ئەوە دەكات، هەر فەرمانبەرێك لە 1-1-2020ەوە بۆ 24-1-2020 خانەنشینی دەیگرێتەوە دەبێت خانەنشین ببێت و هەر فەرمانبەرێكیش دەكەوێتە دوای ئەو بەروارە دەتوانێت تاكو 1-7-2020 ماوەی كاركردنی لە فەرمانگەكان درێژ بكرێتەوە.\nبەپێی زانیارییەكانی (خەڵك) دوا بەدوای ئەو بڕیارە، بۆ جارێكی دیكە وەزارەتی دارایی لە نووسراوێكی دیكەدا بڕیارەكەی پێشووی سڕ دەكات و ئاشكرایدەكات، هەر فەرمانبەرێك پێویستە لە وادەی خۆیدا خانەنشین بكرێت و بەهیچ شێوەیەك درێژكردنەوە نییە.\n“بابەتی خانەنشینبوونی مامۆستایان لەم كاتانەدا زیان بە پڕۆسەی پەروەردە دەگەیەنێت”\nلە بەدواداچوونێكی مەیدانی (تۆڕی مەیدانی خەڵك) ژمارەیەك لە قوتابخانە و مامۆستایان بەهۆی بڕیارەكەی وەزارەتی دارایی ڕووبەڕووی كێشە دەبنەوە، چونكە پێیانوایە خانەنشین بوونی مامۆستایان لە ناوەڕاستی ساڵی خوێندندا گرفتی گەورە و بۆشایی زۆر بۆ قوتابخانەكان بە گشتی و خوێندكاران بە تایبەتی دروستدەكات.\nخالید محەمەد پسپۆڕی زانستی جوگرافی، وانە بە پۆلی دوانزەیەمی وێژەیی دەڵێتەوە دەڵێت، بەپێی تەمەنەكەم دەبێت مانگی داهاتوو خانەنشین ببم.\nناوبراو بۆ (خەڵك)ی ڕوونكردەوە، ناكرێت مانگێك خوێندنی پۆلی 12 مابێت و مامۆستای وانەكە گۆڕانكاری بەسەردا بهێنرێت، چونكە باجی گەورە تەنها خوێندكاران دەیدەن.\nوتیشی”پێویستە لەبەر بەرژەوەندی خوێندكاران تا وادەی پێویست وادەی خانەنشین بوون بۆ ئەو مامۆستایانە درێژ بكرێتەوە”.\nلای خۆشییەوە بەكر محەمەد بەڕێوەبەری پەروەردەی ڕۆژئاوا بە (خەڵك)ی ڕاگەیاند، بابەتی خانەنشین بوونی مامۆستایان لەم كاتانەدا زیان بە پڕۆسەی پەروەردە دەگەیەنێت.\nوتشیی”وەزارەتی دارایی كە فەرمانێكی لەو شێوەیە دەردەكات، دەبێت لێكۆڵینەوەیەكی ووردتر بكات، چونكە ئەگەر حاڵەتێك لەو شێوەیە هەبێت بۆ خانەنشینی ژمارەكانیان زۆر نین”.\nڕوونیشیكردەوە، لەماوەی دوو مانگدا، وەزارەتی دارایی دوو فەرمانی دەركردووە لەسەر ئەو بابەتە، یەكێكیان ئاماژەی بۆ ئەوە دەكرد، 24-1 سەرجەم مامۆستایان و فەرمانبەران خانەنشین دەبن، ئەوانەی دوای ئەو بەروارەن بۆیان هەیە بچنە 1-7، بەڵام بڕیارێكی دیكە دەرچوو، دەڵێت كەس بۆی نییە بمێنێتەوە و خۆیان تەئكید لەسەر جێبەجێكردنی دەكەنەوە.\nسەبارەت بە هەوڵەكانیان بۆ ئەو مەبەستە، ناوبراو ئاشكرایكرد، هەر هەوڵێك بدەین بۆ ئەو مەبەستە، بێ سوودە و دەبێت وەزارەتی دارایی پێداچوونەوە بكات.\n“درێژكردنەوەی ماوەی خانەنشینی لە دەسەڵاتی وەزارەتی دارایی نییە و لە دەسەڵاتی ئەنجومەنی وەزیراندایە”\nئاماژەی بۆ ئەوەش كرد، وەزارەتی دارایی هیچ پرسێكیان بە ئێمە نەكردووە لەسەر ئەو بابەتە و ئەگەر بڕیارێكی نوێ بۆ دواخستنی خانەنشینیان بدرێت، دەتوانین بە ئاسانی چارەسەری كێشەكە بكەین و ژمارەی ئەو كەسانەشیان ئاڕاستە بكەین، چونكە ژمارەكە لەوە كەمترە كە كێشەی گەورە بۆ دارایی هەرێم دروست بكات.\nبۆ بەدواداچوونی گرفتەكەی پەروەردە (خەڵك) پەیوەندی بە ئەحمەد عەبدولرەحمان وتەبێژی وەزارەتی دارایی حكومەتی هەرێمی كوردستانەوە كرد و ناوبراو ئاماژەی بۆ ئەوە كرد، بابەتی درێژكردنەوەی ماوەی خانەنشینی لە دەسەڵاتی وەزارەتی دارایی نییە و لە دەسەڵاتی ئەنجومەنی وەزیراندایە.\nوتیشی”بە نووسراوی ئەنجومەنی وەزیران ئەوە هاتووە، ئەوانەی دەگەنە تەمەنی خانەنشینی دەبێت خانەنشین بكرێن”.\nئاشكراشیكرد، پێویستە وەزارەتی پەروەردە ئەو داوایە ڕاستەوخۆ ئاڕاستەی ئەنجومەنی وەزیران بكات، نەك وەزارەتی دارایی.\nبۆ ئەو مەبەستە (خەڵك) پەیوەندی بە جوتیار عادل وتەبێژی حكومەتەی هەرێمەوە كرد، بەڵام پەیوەندییەكەی بەردەست نەبوو.\nخانەنشینكەرتی پەروەردەمامۆستایانهەرێمی كوردستان\n“داوا لە ھاوڵاتیانی ھەرێمی كوردستان دەكەم سەفەر كردن بۆ ئێران كەم بكەنەوە”\nوتەبێژی حكومەتی هەرێم: كێشە بۆ مووچە نەهاتووەتەپێش\nبەڤیدیۆ..گەڕەكی كارێزانى هەولێر دوای كەرەنتینەكردنی\nنێچیرڤان بارزانی، سوپاسی ژمارەیەك بەرپرسی هەرێم و سەرجەم هاووڵاتیان دەكات\nلە دهۆك، سێ كەسی دیكە تووشی ڤایرۆسی كۆرۆنا بوون\n2020/04/07 - 6:40 PM\nشەوی بەرات دەكاتە شەوی 15ی شەعبان (نیوەی مانگی شەعبان) كە تەنها نزیكەی 15 ڕۆژێكی دەمێنێت بۆ مانگی ڕەمەزانی پیرۆز و ئەو شەو و ڕۆژەش چەند فەرمودەیەكی پێغەمبەری ئیسلام محەمەد (د.خ)ی لەسەرە.\nوشەی بەرات لە ( برا‌ءة) بەرائەتی زمانی عەرەبیەوە وەرگیراوە و وەك هەندێك پێیان وایە، “بە دیاری كراوی بۆ بەرائەتی حەزرەتی عائیشە لەو تۆمەتەی خستبویانە پاڵی، ئەم شەوە دانراوە”، بەڵام هەندێكی دیكە ڕایەكی دیكەیان هەیە و لە چەند فەرموودەیەكیشدا پیرۆزی شەو و ڕۆژی بەرات (15ی شەعبان) ڕوونكراوەتەوە.\nبەپێی ڕۆژمێری مانگی كۆچی (هجری) سعودیە، ئەمشەو، كە دەكاتە شەوی سێ شەممە لەسەر چوار شەممە، دەكاتە شەوی (14 لەسەر 15ی شەوی شەعبان) واتە ئەمشەو، شەوی “بەرات”ە.\nئەوقافی هەرێم كاتەكەی دیاریكرد\nنەبەز ئیسماعیل، وتەبێژی وەزارەتی ئەوقاف و كاروباری ئاینی هەرێم بە (خەڵك)ی ڕاگەیاند، بۆ دیاری كردنی شەوی بەرات پشت بە ڕۆژمێری كۆچی دەبەسترێت و بەپێی ئەو ڕۆژمێرەش ئەمشەو، كە شەوی سێ شەممە لەسەر چوار شەممە 7 لەسەر 8ی نیسان شەوی بەرات-ە، چونكە سبەینێ دەكاتە 15ی مانگی شەعبان.\nبە وتەی زانایانی ئایینی، “لە شەوی بەراتدا خوای گەورە لە بەندەكانی خۆش دەبێت و بەڕۆژوو بوون لە ڕۆژەكەیدا سوننەتە”. هاووڵاتیان بەتایبەتی لە سلێمانی و هەڵەبجە و گەرمیان بایەخێكی تایبەتی بەو شەوە دەدەن و تێیدا منداڵان دەگەڕێن و نوقڵ و شیرینی دابەش دەكرێت، بەڵام لە زۆربەی ناوچەكانی دیكەی هەرێم خەڵك زانیارییەكی ئەوتۆی لەسەری نییە.\nشەوی بەرات منداڵان بە ماڵاندا دەگەڕێن بۆ كۆكردنەوەی نوقڵ و شیرینی و ڕۆژی دواتریش، كە 15ی شەعبان دەكات زۆرینەی موسڵمانان بەڕۆژوو دەبن، بەڵام لەمساڵدا كە ڤایرۆسی كۆرۆنا بڵاوبۆتەوە و قەدەغەی هاتووچۆ ڕاگەیەنراوە پێدەچێت بەڕێژەیەكی زۆر كەم ئەو یادی بەرات-ە بكرێتەوە.\nوشەی بەرات لەچییەوە هاتووە؟\nهەندێك وا لێكیانداوەتەوە، كە وشەی بەرات لە (برا‌ءة)ی عەرەبییەوە هاتووە، كە مەبەست لێی بێتاوانبونی حەزرەتی عائیشە، خێزانی پێغەمبەری ئیسلام محەمەد (د.خ) بووە لەو تۆمەتانەی درابوونە پاڵی.\nبەڵام مامۆستا فاتیح شارستێنی، وتاربێژی مزگەوتی ڕێگای بەهەشت لە هەولێر، لە وتارێكدا، كە بەرواری وتارەكەی بۆ ساڵی 2011 دەگەڕێتەوە ڕایگەیاندووە، “شەوی موبارەك، كە لە قورئاندا هاتووە، زۆربەی زانیان پێیان وایە بریتیە لە شەوی (قەدر)، بەڵام هەندێك لە زانایانیش، كە ژمارەیان كەمە پێیان وایە ئەو شەوە موبارەكە بریتیە لە شەوی بەرات، كە دەكاتە 15ی شەعبان”.\nوتیشی، “فەرمودەیەكی پێغەمبەرمان محەمەد (د.خ) دەربارەی شەوی بەرات هەیە، كە دەفەرموێ (لە شەوی 15ی شەعباندا خوای گەورە بە چاوی ڕەحمەت سەیری خەڵكی سەر زەوی دەكات و بەرەكەتی خۆی دەڕێژی بە سەر خەڵكی سەر زەویدا)، چونكە بەرەو پێشوازی مانگی ڕەمەزان دەڕۆین”.\nهاوكات مامۆستا عەبید فەقێ محەمەد ئاماژە بۆ ئەوە دەكات، پێغەمبەری خۆشەویست (د.خ) لەبارەی شەوی بەراتەوە دەفەرموێت (إن الله ليطلع في ليلة النصف من الشعبان فيغفر لجميع خلقه إلا لمشرك أو مشاحن) الصحیحە (1144). واتا (خوای گەورە و میهرەبان لە شەوی 15ی مانگی شەعباندا لە هەموو خەڵكی خۆش دەبێت جگە لەو كەسانەی، كە شەریك و هاوەڵی بۆ بڕیار دەدەن هەروەها لەو كەسانەش خۆش نابێت، كە بەیەكەوە قسە ناكەن و لەبەرخاتری پارە و پول و دونیا و تەماع نەك لەبەرخاتری خوا).\nدەشڵێت: “بەهیچ شێوەیەك شەوی بەرات، شەوی لەدایك بونی پێغەمبەری خوا (د.خ) نییە”.\nچەند فەرموودەیەكی پێغەمبەر (د.خ) لەسەر 15ی شەعبان (شەوی بەرات)\nپێغەمبەری خوا محەمەد (د.خ) فەزمویەتی (اذا كانت ليلة النصف من شعبان فقوموا ليلها و صوموا نهارها) واتە: “ئەگەر شەوی نیوەی شەعبان هات (شەوی بەرات) ئەوە شەوەكە زیندوو بكەنەوە بە نوێژ و خواپەرستی و ڕۆژەكەشی بەڕۆژوو بن”.\nهەروەها پێغەمبەری خوا فەرموویەتی (إن الله ليطلع في ليلة النصف من الشعبان فيغفر لجميع خلقه إلا لمشرك أو مشاحن) “ماناكەی لەسەرەوە ڕوونكراوەتەوە”.\nشەوی بەرات لە كلتوری كوردەواریدا\nئەمشەو، شەوی سێ شەممە لەسەر چوار شەممە بەرواری 7 لەسەر 8ی نیسان شەوی بەرات-ە و منداڵان بە ماڵاندا دەگەڕێن و چكلێت و شیرینی بە سەریاندا دابەش دەكرێت.\nمەلا فاتح شارستێنی لە وتارەكەیدا وتی، “شتی وا نیە لە ئاینی ئیسلامدا، كە خەڵك لە ئێوارەی بەراتدا چێشت لێ بنێن و قورئان بخوێنن”.\nوتیشی، “باو و باپیرانی ئێمە ئەم ڕەحمەت و بەرەكەتەی خوای گەورەیان قۆستۆتەوە و وتویانە با ئێوارەكەی بكەینە جەژن و خۆشی و خواردنی خۆش بخۆین و شیرینی و نقوڵ دابەش بكەین و تەبایی نێوانمان زیاتر بكەین، كە ئەمەش بووە بەم شەوی بەراتەی ئێستا”.\nشەوی بەرات لە هونەری كوردەواریدا\nشەوی بەرات بە زۆری لە سلێمانی یادی دەكرێتەوە و لە یادەوەری خەڵكی سلێمانیدا یادێكی پیرۆزە، شاعیران و هونەرمەندان و مامۆستایانی ئایینی ئەم یادەیان بەرز ڕاگرتووە.\nشاعیری گەورەی كورد (مەدهۆش) لە بارەی بەرات-ەوە هۆنراوی نووسیوە:\nئەم شەو شەوی بەراتە شەوی خۆشی و خەڵاتە\nوا مناڵان ئەگەڕێن دەس بە دەرگاوە ئەنێن\nوتاری مامۆستا فاتیح شارستێنی سەبارەت بە شەوی بەرات:\nگۆرانییەكی هونەرمەندی كۆچكردوو، عوسمان عەلی لە سەر شەوی بەرات:\n2020/04/07 - 1:28 PM\nخەڵک ـ لوقمان غه‌فوور\nله پاكستان 20 هه‌زار نوێژکەر، كەرەنتین كراون و تائێستاش ئه‌گه‌ڕێن به شوێن سه‌دان هه‌زار نوێژكه‌ری تردا كه به‌شداری مه‌راسیمێكی ته‌بشیری به‌كۆمه‌ڵیان كردووه له‌لاهور له‌ناوه‌ڕاستی مانگی ئادار-دا، وێڕای ئه‌وه‌ی كه نه‌خۆشیی كۆرۆنا ڤایرۆس بڵاوه له‌پاكستان.\nده‌سه‌ڵاتدارانی پاكسان داوایان له‌و كه‌سانه كردووه كه رۆژی 10-12 ئازار به‌شداری ئه‌و مه‌راسیمه ته‌بشیرییه ئاینییه‌یان كردووه خۆیان ڕاده‌ست بكه‌ن بۆ پشكنین و كەره‌نتینه كردن.\nبه‌پێی راپۆرتێكی ساوس چاینه مۆرنین پۆست، له‌باكووری خۆرئاوای كه‌رتی خه‌یبه‌ر به‌ختۆنخوا، ده‌سه‌ڵاتداران كەره‌نتینه‌یان سه‌پاندووه به‌سه‌ر 5 هه‌زار 300 نوێژكه‌ردا كه له‌و مه‌راسیمه ته‌بشیرییه‌دا له‌لاهور به‌شدار بوون.\nهه‌روه‌ها كەره‌نتینی 8 هه‌زار ته‌بشیری تریان كردووه له‌پارێزگای سه‌نده‌هـ-ی باشوری پاكستان، و ده‌یان-یش خۆیان كەره‌نتینه كردووه له‌كه‌رتی بلوشستان-ی باشووری خۆرئاوای پاكستان.\nلاهور پایته‌ختی كه‌رتی بنجاب-ه كه دووه‌م گه‌وره‌ترین شاری پاكستانه‌و ژماره‌ی دانیشتوانه‌كه‌ی 6 ملیۆن و 926 هه‌زار و 600 كه‌سه.\nئه‌جمه‌ل وه‌زیر، وته‌بێژی شاره‌كه ڕایگه‌یاندووه: كه به‌شی زۆری به‌رپرسانی ته‌ندروستی شاره‌كه پشكنینیان بۆ خۆیان كردووه هه‌ڵگری كرۆنا ڤایرۆسن نه‌ك خه‌ڵكی ئاسایی.\nوتیشی: “هه‌زاره‌ها ته‌بشیری له‌شاری لاهور گیریان خواردووه به‌هۆی داخرانی ڕێگه سه‌ره‌كییه‌كانی نێوان شاره‌كانی پاكستان”.\nله‌ئێستادا ته‌واوی مزگه‌وت و شوێنه په‌رستیاره‌كانی پاكستان داخراون ، به‌رپرسانی باڵای كه‌رتی بلوشستان ده‌ڵێن: “154 نوێژكه‌ری ناوچه‌كه چوون بۆ ئه‌و مه‌راسیمه ته‌بشیرییه‌ی 10-12ی ئازار له‌نێویاندا دوو كه‌س به‌هۆی ڤایرۆسه‌كه‌وه مردوون و ئه‌وانی تریش خۆیان كەره‌نتینه كردووه”.\nله‌پاكستان تا رۆژی 7ی نیسان، 3هه‌زار و 900 كه‌س تووشبوون به كۆرۆنا ڤایرۆس و 54 مردوون.\nهه‌رچه‌نده تووشبوون و مردن له پاكستان له چاو ژماره‌ی دانیشتوانه‌كه‌یدا كه‌مه به‌ڵام به‌رپرسانی ناوچه‌كه ترسی بڵاوبوونه‌وه‌ی ڤایرۆسه‌كه‌یان هه‌یه له‌ناوچه‌ی ئاسیای ناوه‌ڕاست.\nتائێستا 1500 كه‌سی بیانیش له‌پاكستان ماونه‌ته‌وه و له‌ناو كەره‌نتینه‌ی پاكستان دان و به‌شێكیش ناوچه‌كه‌یان جێهێشتووه.\nهه‌روه‌ها فوئاد شۆده‌ری وه‌زیری زانستی پاكستان له‌لێدوانێكدا نیگه‌رانی خۆی ده‌ربڕی و به‌سه‌رزه‌نشتكردنه‌وه وتی: “پیاوانی ئاینی عینادی ئه‌كه‌ن”.\n2020/04/06 - 11:30 PM\nد. ئای فین سه‌رۆكی به‌شی فریاگوزاری نه‌خۆشخانه‌ی وۆهان له كه‌رتی هێبی وڵاتی چین ماوه‌ی چه‌ند رۆژێكه سه‌رنگومكراوه.\nته‌له‌فیزیۆنی “جی ئار ئای پی تی”، له‌به‌رنامه‌یه‌كیدا ئه‌وه‌ی ئاشكراكردووه كه د. ئای فین كه خانمه پزیشكێكی چالاك و سه‌رۆكی به‌شی فریاگوزاری نه‌خۆشخانه‌ی وۆهان-ه بێسه‌روشوێنكراوه.\nد. ئای فین یه‌كێكه له پزیشكه به‌ناوبانگه‌كانی كه‌رتی هێبی به‌ر له‌دوو هه‌فته له‌مه‌وبه‌ر له‌چاوپێكه‌وتنێكی له‌گه‌ڵ گۆڤاری Renwuی چینی ره‌خنه‌ی توندی له ده‌سه‌ڵاتدارانی چین گرت، له چاوپێكه‌وتنه‌كه‌دا ده‌ڵێت: “له كۆتایی مانگی دیسێمبه‌ر (كانوونی یه‌كه‌می 2019) كۆبوونه‌وه‌یه‌كم له‌گه‌ڵ به‌رپرسانی حزبی شیوعی چین له‌وۆهان كرد و ته‌نانه‌ت به‌رپرسانی كه‌رتی هێبی-م ئاگاداركرده‌وه كه ڤایرۆسێك بڵاوبۆته‌وه هاوشێوه‌ی سارس له‌وۆهان، به‌ڵام وه‌ڵامی به‌رپرسانی حزبی شیوعی چین وابوو كه قه‌ده‌غه‌یه ئه‌م باسه له‌گه‌ڵ هیچ كه‌سێك مناقه‌شه بكه‌یت”.\nهه‌وه‌ها ئاماژه به ساتی بینینی پشكنینی نه‌خۆشه‌كان ده‌كات و ده‌ڵێت: “30 ی دیسێمبه‌ر (كانوونی یه‌كه‌می 2019) كاتێك ئه‌نجامی پشكنینه‌كانم بینی عاره‌قێكی ساردم ده‌ردا و تێگه‌یشتم چی ڕووده‌دات!”.\nهه‌روه‌ها ئه‌و پزیشكه ده‌شڵێت: “به‌داخه‌وه له‌لایه‌ن چه‌ند كه‌سێكی نه‌خۆشخانه‌كه‌وه ئه‌نجامی پشكنینی نه‌خۆشه‌كان گۆڕدران به نه‌خۆشی تر و ته‌نانه‌ت ئه‌و په‌رستیارانه‌ش كه پشكنیینه‌كه‌یان كردبوو گواسترانه‌وه بۆ شوێنی تر، هه‌مووشی له‌پێناو شێواندنی ڕاستی بڵاوبوونه‌وه‌ی ڤایرۆسه‌كه”.\nله‌چاوپێكه‌وتنه‌كه‌دا ده‌ڵێت: “دوای كۆبوونه‌وه‌كه گه‌ڕامه‌وه بۆ ماڵه‌وه به مێرده‌كه‌مم وت پێویسته ئه‌م دۆخه‌ش له‌منداڵه‌كان بگه‌یه‌نیت بۆ ئه‌وه‌ی هه‌رچی له‌ئاینده‌دا ڕووده‌دات”.\nوتیشی: “به هیچ شێوه‌یه‌ك ئه‌و نه‌خۆشانه‌ی كه مردوون له‌نێو به‌شی فریاگوزاری وۆهان نه‌خۆشییه‌كه‌یان ده‌ستنیشان نه‌كرا، بۆیه ئه‌وە بەكه‌یسی هه‌قیقی دانانرێت”.\nئه‌و پزیشكه ئاگادار بووه له‌وه‌ی كه له‌مرۆڤه‌وه ده‌گوازرێته‌وه بۆ مرۆڤ له‌به‌رئه‌وه، حكومه‌ت كه‌وته داخستنی بازاڕی ئاژه‌ڵ و زینده‌وه‌رفرۆشانی وۆهان ئه‌ویش كاتێك زانرا كه كه‌یسه‌كان له بێشومار تێپه‌ڕیوه.\nهه‌روه‌ها ئه‌و خانمه پزیشكه ده‌ڵێت: “بۆ ڕۆژی دواتر له‌گه‌ڵ د. لی وینگ لینگ زانیارییه‌كانمان ئاڵوگۆڕكرد، به‌ڵام له‌لایه‌ن سه‌رۆكی لیژنه‌ی ته‌مبێكردنی نه‌خۆشخانه‌كه‌وه بانگكرامه‌وه كه ئه‌م باسه داخه‌م”.\nدوای بڵاوبوونه‌وه‌ی ئه‌م چاوپێكه‌وتنه ده‌سه‌ڵاتدارانی چین هه‌ر به‌زوویی چاوپێكه‌وتنه‌كه له‌تۆڕه‌كۆمه‌ڵایه‌تییه‌كان و له سایتی گۆڤاره‌كه ئه‌سڕنه‌وه، به‌ڵام له‌لایه‌ن چه‌ندین هاوڕێی د. ئای فین له‌ده‌ره‌وه و ناوه‌ی چین داونلۆد ده‌كرێت و ده‌پارێزرێت.\nهه‌روه‌ها ئاژانسی ئاسیای ئازاد باسی له‌وه‌كردووه كه د. ئای فین باسی نه‌خۆشییه‌كه‌ی لای هاوڕێكانی كردووه له‌نه‌خۆشخانه‌كه‌ی وۆهان و ترسی نه‌خۆشییه‌كه‌ی تێگه‌یاندوون، به‌ڵام له‌لایه‌ن هه‌شت كه‌سه‌وه ئاگاداركراوه‌ته‌وه جیهان له‌م مه‌سه‌له‌یه مه‌گه‌یه‌نه.\nد. ئای فین، ساڵی 1997 له كۆلێژی تۆنگجی پزیشكی كه به‌شێكه له‌زانكۆی هاوجۆنگ بۆ زانست و ته‌كنۆلۆژیا. سه‌ره‌تا له به‌شی دڵ و خوێنبه‌ره‌كان-ی نه‌خۆشخانه‌ی وۆهان كاریكرده‌وه، دواتر له ساڵی 2010 بووه به‌سه‌رۆكی به‌شی فریاگوزاری نه‌خۆشخانه‌كه.\nئه‌م پزیشكه له‌ڕۆژی 18ی دیسێمبه‌ری 2019 یه‌كه‌م پشنینی نه‌خۆشی سییه‌كان ده‌چێته به‌رده‌می ده‌بینێت سییه‌كانی كه‌سه‌كه تووشی حاڵه‌تێك بووه كه پێشتر نه‌بینراوه، ئه‌ویش فرۆشیارێكی ئاژه‌ڵفرۆشانی بازاڕی وۆهان-ه، دواتر له 27ی دیسێمبه‌ر ئه‌نجامی پشكنینی نه‌خۆشێكی دیكه ده‌بینێت كه په‌یوه‌ندی نییه به بازاری وۆهانه‌وه له‌وه تێده‌گات كه نه‌خۆشییه‌كه بڵاوبۆته‌وه كه ئه‌ویش هاوشێوه‌ی كۆرۆنا ڤایرۆس سارس1، راسته‌وخۆ به‌رپرسانی نه‌خۆشخانه‌كه ئاگادارده‌كاته‌وه. رۆژی 1ی جێنیوه‌ری 2020 (كانوونی دووه‌می 2020)به‌لێشاو نه‌خۆش ڕووده‌كه‌نه به‌شی فریاكه‌وتنی نه‌خۆشخانه‌ی وۆهان.\nد. ئای فین\nراپۆرت8 خولەک پێش ئێستا\nژینگە30 خولەک پێش ئێستا\nجیهانی48 خولەک پێش ئێستا\nمۆراتی: تۆپی پێ گۆڕانکاری بەسەردا دێت و گواستنەوەی مێسی مەحاڵ نییە\nپزیشكێكی كورد پێشنیارێك بۆ شكاندنی كەرەنتینە و قەدەغەی هاتووچۆ دەكات\nکریستیانۆ تەحەدای سەرجەم یاریزانانی تۆپی پێ دەکات، کێ دەتوانێت چالێنجەکەم وەک خۆی بکاتەوە؟\nخەڵك- بەشی هەواڵ وەزارەتی ئەوقافی هەرێم ئاشكرای دەكات، كە وەزارەتی حەجی سعودیە خەرجی ڤیزەی عومرەكارانی كوردستانی گەڕاندەوە. نەبەز ئیسماعیل، وتەبێژی...\nخەڵك- بەشی هەواڵ لە پارێزگای دهۆك 5 تووشبوو بە ڤایرۆسی كۆرۆنا چاكبوونەوە و گەڕانەوە ماڵەكانیان. بەڕێوەبەرایەتی گشتی تەندروستی دهۆك لە...\nخەڵك- بەشی هەواڵ وەزارەتی تەندروستی حكومەتی هەرێم 11 تووشبووی بە ڤایرۆسی كۆرۆنا لە سنووری پارێزگای هەولێر و سلێمانی و دهۆك...


هه‌ردوو هێرشبه‌ره كورده‌كه گۆڵیان له‌یانه‌كانى یه‌كتر كرد · Kurdsport\nدەستپێک/هەواڵ/هه‌ردوو هێرشبه‌ره كورده‌كه گۆڵیان له‌یانه‌كانى یه‌كتر كرد\nكاروان سه‌فه‌رى و مێرڤان چیلیك هه‌ردوو هێرشبه‌رى كوردى یانه‌كانى ڤێسترۆس گایس یۆتۆبۆرى له‌یارى ئه‌مڕۆى نێوان یانه‌كانیاندا گۆڵى خۆیان تۆماركرد، پشكى كاروان دوو گۆڵ و ئه‌وه‌ى مێرڤان-یش تۆماركردنى گۆڵێك و سازكردنى گۆڵێكى تر بوو.\nئه‌مڕۆ یه‌كشه‌ممه 5ى 2020 له‌دوایارى هه‌فته‌ى چواره‌مى خولى پله یه‌كى تۆپى پێى سه‌رتاسه‌ریی یانه‌كانى سوید (سوپێرتان)ى ساڵى 2020دا، هه‌ردوو یانه‌ى ڤیسترۆس-ى (كاروان سه‌فه‌رى) و گایس یۆتۆبۆرى (مێرڤان چیلیك) له‌سه‌ر یاریگاى سۆلید پارك ئه‌رینا رووبه‌ڕووى یه‌كتربوونه‌وه و سه‌ره‌نجامى یارییه‌كى به‌هێزیش كه چوار گۆڵى تێدا كرا، هه‌ردوولا 2-2 یه‌كسانبوون.\nكاروان سه‌فه‌رى هێرشبه‌ر به‌درێسى ژماره 10ى له‌خوله‌كه‌كانى 3 و 16دا هه‌ردوو گۆڵى یانه‌ى ڤیسترۆس-ى تۆماركرد و یارییه‌كه له‌خوله‌كى 27ه‌وه به‌هۆى باران بارین و نه‌گونجانه‌وه بۆ ماوه‌یه‌ك وه‌ستێنرا و دواتر ده‌ستیپێكرده‌وه و (مێرڤان چیلیك)ى هێرشبه‌رى به‌ئه‌زموونى كورد به‌درێسى ژماره 10ى له‌خوله‌كى 45+1دا گۆڵى یه‌كه‌مى بۆ یانه‌ى گایس كرد و نیوه‌ى یه‌كه‌مى 2-1 له‌به‌رژه‌وه‌ندى یانه‌كه‌ى كاروان كۆتاییهات، به‌ڵام له‌نیوه‌ى دووه‌مدا یانه‌ى گایس یۆتۆبۆرى كه‌وتنه خۆیان و توانیان ئه‌نجامه‌كه بۆ 2-2 هاوسه‌نگ بكه‌نه‌وه، كاتێك له‌خوله‌كى 56دا نایسترۆم به‌پاسێكى جوانى (مێرڤان) توانى گۆڵه‌كه تۆماربكات، له‌خوله‌كى 65ى یارییه‌كه‌دا مێرڤان په‌ناڵتییه‌كى ئه‌ژماركراوى بۆ یانه‌كه‌ى گۆڵ نه‌كرد و بردنه‌وه‌ى له‌ده‌ست یانه‌كه‌یدا.\nكاروان سه‌فه‌رى ته‌مه‌ن 28 ساڵ تائێستا له 2 یارى خولى پله یه‌كى تۆپى پێى سه‌رتاسه‌ریی یانه‌كانى سوید (سوپێرتان)ى ساڵى 2020دا، 101 خوله‌ك ده‌ركه‌وتووه و 3 گۆڵیشى تۆماركردووه و مێرڤان چیلیك-ى ته‌مه‌ن 30 ساڵیش بووه خاوه‌نى 1 گۆڵ و 1 پاسى گۆڵ له 4 یارى و 359 خوله‌ك یاریكردندا.\nپاش كۆتاییهاتنى یارییه‌كانى هه‌فته‌ى چواره‌مى سوپێرتانى یانه‌كانى سوید، یانه‌ى ڤیسترۆس-ى كاروان به 6 خاڵ له بردنه‌وه‌یه‌ك و 3 یه‌كسانبوون له‌پله‌ى شه‌شه‌م دایه و یانه‌كه‌ى مێرڤان-یش پله‌ى 14ى خوله‌كه‌ى گرتووه به 4 خاڵ له 1 بردنه‌وه و 1 یه‌كسانبوون و 2 دۆڕاندن.


ژنێکی عێراقی ئۆتۆمبیلەکەی لێدەخوڕێت لە شەقامەکانی خالیدیەی پارێزگای ئەنبار. [سەیف ئەحمەد / دیارونا]\nژنانی پارێزگای ئەنبار کە دەرکەوتن و مامەڵە و ئامادەییان لە شەقامەکاندا بەتوندی لەلایەن رێکخراوی "دەوڵەتی ئیسلامی" (داعش)ەوە کۆنترۆڵکرابوو، جارێکی دیکە لە بواری گشتیدا دەبینرێن لەوکاتەوەی گروپەکە دەرپه‌ڕێنراوە.\nهەندێك لە ژنان ده‌چنه‌وه پشت سوکانی ئۆتۆمبیلەکانیان.\nوه‌ك دانیشتوان وتیان ئەوانیدیش په‌یوه‌ندییان كردۆته‌وه به هێزی كاره‌وه و دیسان بەشداریده‌كه‌نه‌وه لەو چالاکییانه‌ی پێشتر قەدەغەکرابوون، وەك ژەندنی ئامێری مۆسیقی.\nهانا ئیبراهیم، 33 ساڵ، کە ژنێکی کارکەری رەمادییە، وتی زۆربەی خەڵکی ئەنبار خێڵەکی و ئایینین.\nرەنا عەبدوڵا، لە گەڕەکی تەئمیم له ره‌مادی، ماوەیەکە وانەی عود دەخوێنێت. [سەیف ئەحمەد / دیارونا]\nبەڵام ناوبراو بە دیارونای وت یاسای عێراقی رێ بە ئۆتۆمبیل لێخوڕینی ژنان دەدات و ئاماژەشیکرد بەوەی "هیچ یاسایەك ناشکێنین یان ئایینی خۆمان پێشێلناکەین" بە لێخوڕینی ئۆتۆمبیل.\nوتی: "من خۆم فێری ئۆتۆمبیل بووم، بەهۆی مێردەکەمەوە و ئۆتۆمبیلێکی بچکۆلەم کڕیوە تا پێی بچم بۆ سه‌ر كار، لەگەڵ کارڕاییکردنی منداڵەکانم." وتیشی کە بەدڵنیاییەوە پەیڕەوی رێنماییەکانی هاتوچۆ دەکات.\nهه‌روه‌ها وتی: "ئۆتۆمبیل لێخوڕین لەلایەن ژنانەوە لە ئەنبار باوە و ئێستا دەتوانین لە بەڕێوبەرێتی گشتی هاتوچۆ مۆڵەتی شۆفێری وەرگرین دوای دەرچوون لە تاقیکردنەوەی لێخوڕین و سەلامەتی هاتوچۆ."\nوتی ژنانی رەمادی و فەلوجە و خالیدیە، پێکەوە کاردەکەن بۆ دروستکردنی گروپێکی خۆبەخش لە شۆفێری راهێنراو کە وانەی شۆفێری بە ژنانی دیکە دەڵێنەوە بە نرخێکی کەم.\nژنانی شۆفێر سوکان دەگرنەوەده‌ست\nنەجات خالید، 28 ساڵ، كه دانیشتووی خالیدیەیه، بە دیارونای وت: "شۆفێری ژنان لەسەردەمی داعشدا شتێکی ئاسایی نەبوو."\nوتی: "بەڵام دوای ئەوەی رزگارکرا، خەڵکی گەڕانەوە و بنیاتنانەوە دەستیپێکردەوە، هەموو شتێکی جوان گەڕایەوە شوێنی خۆی وەك خالیدیە."\nناوبراو وتی لە بەغدا فێری شۆفێری بووە، ئەوکاتەی خۆی و خێزانەکەی بۆ ماوەیەك هەڵاتن لەدەست داعش.\nوتیشی: "خێزانەکەم شۆفێریی منیان بەلاوە ئاساییە، بەڵام هەندێك پیاو سەرنجدەدەن کاتێك لەسەر شەقامەکان لێده‌خوڕم. هەندێکیان رێگە ئەکەنەوە و مامەڵەیان جوانە، کە بۆ من هاندەرە."\nهه‌وه‌ها وتی: "من مامۆستام و ماڵەکەم كه‌مێك دوورە لە خوێندنگەکەمەوە. بوونی ئۆتۆمبیل یارمەتی داوم کاتم بۆ بگەڕێتەوە و تەرکیز بخەمەسەر شتە بەسوودەکان و خۆم بەدووربگرم لە دواکەوتن لە خوێندنگە. دەشتوانم خێزانەکەم ببەم بۆ بازاڕ و بۆ پارك."\nموقەدەم خالید عەزاوی لە بەڕێوبەرێتی هاتوچۆی ئەنبار وتی شۆفێری تەنیا بۆ پیاوان نیە: "ژنان نیوەی کۆمەڵگە پێکدەهێنن و هەمان ماف و بەرپرسیارێتی پیاوانیان هەیە."\nعەزاوی بە دیارونای وت ئێستا دەتوانیت ژنانی شۆفێری کارامە ببینیت لە پارێزگاکەدا کە سەرکەوتوانە مۆڵەتی شۆفێرییان بەدەستهێناوە و "شۆفێری وریا"ن.\n"یاساکانی هاتوچۆ روونن و بەسەر هه‌ردوو شۆفێری پیاو و ژندا جێبەجێدەکرێن."\n'دەکرێت دووبارە خەون ببینین'\nلە رەمادی، ئه‌و دیمەنه کلتورییه‌ی شارەکە كه سه‌رده‌مێك زیندووبوو، دووبارە ده‌بوژێته‌وه، بەجۆرێك ژنان بەشداریده‌كه‌ن لە چالاکیەکانی وەك وێنەکێشان و وێنەگرییدا و ئامێری مۆسیقی دەژەنن یان فێریدەبن.\nهونەرمەند مەنال دولەیمی بە دیارونای وت: "ژنانی لاو لە ئەنبار بەهرەمەندن و کارامەیی نیشاندەدەن لە بوارەکانی وەك وێنەکێشان و ژەندنی مۆسیقا و وەرزشەکاندا."\nوتی زۆرێك لە ژنانی پارێزگاکە حه‌زیان لە فێربوونی عود و زۆر ئامێری مۆسیقی دیکەیه و وتیشی "لەئێستادا هەندێك خولی شیاوی مۆسیقا هەن کە لەلایەن هونەرمەندانی ئەنبارەوە دەوترێنەوە".\nوتی: "نادادپەروەری، تیرۆریزم، توندڕەویی و ده‌مارگیری رێگریی لە ژنانی ئەنبار ده‌کرد لە دوو ساڵی رابردوودا کە تاکی بەرهەمهێنەربن."\nوتیشی: "لەئێستادا کە پارێزگاکە رزگارکراوە و سەقامگیری و ئاسایش گەڕاوەتەوە، رێ بە مەدەنییه‌كان و پیاوان و ژنانی لاو دەدرێت کە دووبارە خەون ببینن. ئایدۆلۆژیای تیرۆریزم و توندڕەوی شوێنی لای ئێمە نەماوە."\nدولەیمی وتی هونەر و کلتور و ئەدەب چەکی کاریگەرن دژی تاوان و تیرۆریزم و وتیشی "بە وێنەکێشان و گۆرانی و مۆسیقا دەتوانین ئاشتی و خۆشەویستی و کلتور بڵاوبکەینەوە بۆ شارەکانی دیکەی عێراق و جیهان".\nنزهت | 2018-02-25\nدەمەوێت ژن ئازادبێت و بەشداربێت لە هەموو کارە مەدەنی و هونەریەکاندا.


12/9/2019 - 12:49\nنێچیرڤان بارزانى پێشوازی له وه‌زیری پلاندانانى عێراق كرد\nنێچیرڤان بارزانى سه‌رۆكى هه‌رێمى كوردستان جه‌ختى له هاتنى سه‌رمایه و وه‌به‌رهێنانى بیانى بۆ عێراق و هه‌رێمى كوردستان كرده‌وه و هاندان و ڕێخۆشكردن و پێشكه‌شكردنى ئاسانكارى بۆ وه‌به‌رهێنانى بیانى و ڕه‌خساندنى ده‌رفه‌تى زیاترى بۆ كه‌رتى تایبه‌ت له‌م قۆناغه و قۆناغه‌كانى داهاتووى عێراق و هه‌رێمى كوردستاندا، به پێویستییه‌كى له‌پێشنه زانى.\nله دیدارێكدا له‌گه‌ڵ د. نووری سه‌باح ئه‌لدلێمی وه‌زیرى پلاندانى عێراق، سه‌رۆك نێچیرڤان بارزانى ئاماژه‌ى به‌وه دا كه په‌ره‌سه‌ندن و پێشكه‌وتنى ئابوورى له عێراق و هه‌رێمى كوردستان و داهاتوویه‌كى باشترى دۆخى ئابوورى له وڵات، پێویستى به سیاسه‌ت و ڕێكخستنه‌وه و پلان و به‌رنامه‌یه‌كى باشترى به‌ڕێوه‌بردن و كارگێریى دارایى و هه‌ڵنانى هه‌نگاوى كاراتر هه‌یه.


بۆ ساڵڕۆژی كیمیایی بارانی زەردەی كرماشان\nقوربانییانی كیمیایی بارانی زەردە لە بیر ناچنەوە\nئاسۆی رۆژهەڵات: گوندی "زەردە"ی سەر بە شارەدێی "بانە زەردەی" سەر بە شاری داڵاهو لە پارێزگای كرماشان، لە رێكەوتی 31ی پووشپەڕی ساڵی 1367ی هەتاوی بە 5 فرۆكەی تۆپ هاوێشی كیمیایی هێرشی كرایە سەری.\nئەگەری هەیە كەمتەر كوردێك تەنانەت كوردی نیشتەجێی پارێزگای كرماشانیش ئاگاداری تۆپباران كردنی كیمیایی گوندەی زەردەی سەر بە شارەدێی "بانە زەردەی" شاری داڵاهو بێت و یان تەنانەت ناویشی بیستبێت.\nگوندێك كە بە هۆی تۆپباران كردنی كیمیایەوە شەیاتحاڵی یەكێك لە ئازارهێنترین تاوانەكانی حیزبی بەعس و زلهێزەكانی ناوچەكە لە دژی نەتەوەی كورد بوو.\nگوندی زەردە سەر لە بەیانی رێكەوتی 31ی پووشپەڕی 1367ی هەتاوی، بە تەنیا چەند رۆژ بە دوای ئاگر بەست و قەبووڵ كردنی بڕیارنامەی 598ی شورای ئاسایش لە لایەن ئێرانەوە، بە 5 فرۆكەی بۆمب هاوێشی كیمیایی لە لایەن ئەرتشی عێراقەوە هێرش كرایە سەر.\nلەو هێرشەدە نامرۆڤانەدا 275 شارۆمەندی كورد كە سەرقاڵی بەڕێوەبردنی جێژنێكی ئایینی لە بارگای داوود و بارگای بابا یادگار بوون، گیانیان لە دەست داو ئەو هێرشەش 1هەزاو 146 شارۆمەندی دیكەی كوردی لێ بریندار كەوتەوە و یان تووشی بەدواداهاتە نەرێنییەكانی هەناسە كێشان لە نێو گازی ژەهراویدا بوون.\nبە لە بەر چاو گرتنی ئەوەی كە رۆژی كیمیایی بارانی گوندی زەردە هاوكات لە گەڵ رۆژی بەڕێوەچوونی جێژنێكی ئایینی بووە، وێڕای حەشیمەتی ئەو گوندە، لە گوندەكانی دیكەشەوە حەشیمەتێكی زۆر بە مەبەستی بەشداری كردن لەو رێوڕەسمە، لەو گوندەدا ئامادە بوون و لە ساڵی 1367ی هەتاوی كە گوندی زەردە كیمیایی باران كرا، حەشیمەتی ئەو گوندە 1700 كەس بوو.\nجێگەی باسە لەو هێرش كردنەدا بۆ سەر شارۆمەندانی كورد، ژمارەیەك لە بومبەكان دەكەونە دەورووبەری گوندەكە، بەڵام یەكێك لەو بومبە كیمیاییانە دەكەوێتە نێو ئاوی كانیی ئاوێكی ئەو گوندە و بە هۆی كەڵك وەرگرتنی شارۆمەندان لەو ئاوە، ئەو كەسانەی كە كەڵكیان لەو ئاوە وەرگرتبوو تووشی بەدواداهاتێكی مەترسیداری ژەهراوی بوون بە گازە ژەهراوییەكان دەبن.\nهاوكات لە گەڵ تۆپبارانی كیمیایی گوندی زەردە، گوندەكانی "نساردێرە:"، "نساردێرەی سفلی"، "شا مار دیرە"،ی سەر بە شاری گیلان غەرب و گوندی "شێخ سلە"ی بە شاری سەلاسی باوەجانی و هەروەها گوندی "دودان"ی سەر بە شاری پاوەو گوندی "باباجانی" سەر بە شاری داڵاهۆ، هێرشی كیمیاییان دەكرێتە سەر.\nبە لە بەر چاو گرتنی ئەوەی كە لەو كیمیایی بارانە 275 شارۆمەندی كورد گیانیان لە دەست داو ژمارەیەكی زۆریش برینداوو كەوتنە ژێر كاریگەری مەترسی داری گازە ژەهراوییە كیمیایەكان، بەڵام لە راگەیندراوەكاندا ناوێكیان لێ نابردرێت و بەرپرسانی رژیمیش گرینگییەك بەو بابەتەو كاریگەری ئەو كیمیایی بارانە لە سەر شارۆمەندانی كورد نادەن و سەبارەت بە یارمەتی دانی بریندارەكانی ئەو كیمیایی بارانە، بە مەبەستی دابین كردنی پارەی چارەسەری بەدواداهاتە نەرێنییەكانی ئەو كیمیایی بارانە كەمتەر خەمن.\nشایانی باسە ژمارەیەكی بەرچاو لە خەڵكی ئەو گوندانەی كوردستان كە هێشتا ئازاری بەدواداهاتە نەرێنییەكانی ئەو كیمیایی بارانە دەچێژن، وێڕای تێپەڕ بوونی 25 ساڵ لەو كارەساتە مرۆییە، هێشتا لە لایەن بەرپرسان و ئیدارە پەیوەندی دارەكانی كۆماری ئیسلامییەوە یارمەتییەكیان نەدراوەو بەرپرسانی رژیمیش لە هەر جۆرە هۆڵێك بە مەبەستی باشتر كردنی ژیانی ئەو قوربانییانە خۆیان دەبوێرن و تەنانەت بەرپرسانی دامەزراوەی جانبازانیش بە بیانوی نەبوونی بەڵگەی پزیشكی یارمەتی ئەو شارۆمەندە قوربانییە كوردانە نادەن و داواكاری ئەو قوربانیانە بێ وڵام دێڵینەوە.\nجێگەی ئاماژەیە ئەو شارۆمەندە قوڕبانییانەی كیمیایی بارانی گوندی زەردە سەبارەت بە یارمەتی نەدانی بەرپرسان و دەزگا پەیوەندی دارەكانی رژیم بە مەبەستی چارەسەرو دابین كردنی پارەی دەرمانی نەخۆشییەكانیان كە بە هۆی ئەو كیمیایی بارانەوە تووشی بوون، ناڕازین و كێشەی سەرەكی لە پەیوەندی لە گەڵ چارەسەر نەكردنی گرفتەكانیان بە نابەرپرسیاریەتی بەرپرسانی پارێزگای كرماشان دەزانن.\nجێگەی باسە ئێستاكەش شارۆمەندانی كورد بە دوای تێپەڕ بوونی دەیان ساڵ لە شەڕی نێوان و ئێران و عێراق، هێشتاكەش مەترسییەكانی بەدواداهاتی ئەو شەڕەیان لە سەرەو بە تەنیا لە ماوەی چەند مانگی سەرەتای ئەمساڵدا 2 بومبی دەیان كیلویی كە هێشتا نەتەقێندرابوونەوە لە شارەكانی ئیلام و سەردەشت دۆزرانەوەو هاوشێوەی ئەو گرفتانەش كە قوڕبانیانی كیمیایی بارانی گوندی زەردە هەیانە، ئەو گرفتانەش قوڕبانیانی كیمیایی بارانی شاری سەردەشتیش ئازار ئەدات و بەرپرسانی رژیمی ئیسلامیش لە ماوەی چەندین ساڵەی دەسڵاتی ئەو رژیمە كێشەو گرفتەكانی شارۆمەندانی قوڕبانی كیمیایی بارانیان لە كوردستان چارە سەر نەكردووەو لە پێناو چارەسەری گرفتی شارۆمەندانی كوردی قوڕبانی كیمیایی باران كەمتەر خەمن.\nئه‌م بابه‌ته 1508 جار خوێنراوه‌ته‌وه


ئامانجه‌کانی په‌لاماری سوپای تورکیا بۆ سه‌ر ڕۆژئاوای کوردستان\n2042 جار بینراوە 23/1/2018 06:57 PM\nنوسینی: هیما نیازی\nدوای ئه‌وه‌ی هێرشێکی به‌ربڵاو بۆ شاری عه‌فرین-ی ڕۆژئاوای کوردستان له‌لایه‌ن سوپای تورکیا و سوپای ئازادی سوریا ده‌ستیپێکردووه، سێ ڕۆژه شه‌ڕه‌که به‌رده‌وامی هه‌یه. ده‌کرێت ئامانجه‌کانی هێرشه‌که له‌م خاڵانه‌دا بخرێنه به‌رچاو:\n١- تورکیا هه‌وڵ ده‌دات له‌دوای شکانی داعش و پێش به‌لاداخستنی دۆخی قه‌یراناوی سوریا، ڕێگه له درووستکردنی هه‌رێمێکی کوردیی ڕۆژئاوا بگرێت که هاو سنووره له‌گه‌ڵیدا و حزب و هێزه‌کانی په‌یه‌ده و یه‌په‌گه به‌ڕێوه‌یده‌بات، تورکیا نه‌یشاردۆته‌وه که به‌هۆی ئه‌وه‌ی یه‌په‌گه و په‌یه‌ده په‌یوه‌ندی ڕاسته‌وخۆیان له‌گه‌ڵ په‌که‌که هه‌یه، به مه‌ترسییان ده‌زانێت به سه‌ر ئاسایشی تورکیا و پێیوایه دامه‌زراندنی هه‌رێمێکی فیدرالی له باکوری سوریا، جوڵاندن و هاندانی هه‌رێمی باکوری کوردستانیشی به‌دوادا دێت، تورکیا به هێرشکردنه سه‌ر (عه‌فرین) که جوگرافیای کرانه‌وه‌ی ڕۆژئاوای کوردستانه به‌سه‌ر ده‌ریای سپی ناوه‌ڕاستدا، گه‌مارۆی کانتۆنه‌کانی ڕۆژئاوا ده‌دات و خه‌ونی فیدرالیزمی ڕۆژئاوا قورس ده‌کات. یان لانی که‌م که عه‌فرین زۆرترین ئاڵوگۆڕی ئابوری تێدایه، به اتگیرکردنی شاره‌که کانتۆنه‌کانی ڕۆژئاوا تووشی کێشه‌ی ئابوری قورس و برسییه‌تی ده‌کات، هه‌ربۆیه له ڕوانگه‌ی سیاسیی تورکیاوه، ملکه‌چکردنی کورد له ڕۆژئاوا، به خستنی عه‌فرین وه‌کو ستراتیژیترین شاری ئابوری و سیاسیی ڕۆژئاوا ده‌ستپێده‌کات.\n٢-به داگیرکردنی عه‌فرین، هێزه‌کانی تورکیا، ده‌روازه‌یه‌ک به‌سه‌ر تورکیادا ده‌که‌نه‌وه بۆ گه‌یشتن به ناوچه‌ی مه‌نبه‌ج و له هێزه‌کانی یه‌په‌گه پاکده‌کرێنه‌وه، ئه‌مه‌ش به‌لای تورکیاوه ته‌واوکردنی پڕۆسه سه‌ربازییه‌کانی پێشوویه‌تی که ناوی لێنابوو (قه‌ڵغانی فورات)، به‌وه‌ش تورکیا سێگۆشه‌ی (ئیعزاز و باب و جه‌رابلس) به‌یه‌که‌وه ده‌به‌ستێته‌وه و گه‌یشتنی به ئیدلب ئاسانتر ده‌بێت، که‌واته عه‌فرین ڕێگه‌ی سه‌ره‌کی هه‌ژموونی تورکیایه بۆ پارێزگای مه‌نبه‌ج که هاوکێشه‌ی سیاسی له سوریادا بۆ ده‌گۆڕێت، ئه‌مه‌ش زه‌برێکی سه‌ربازیی گه‌وره ده‌بێت که به‌ر هه‌ژموونی سه‌ربازی ئه‌مریکا ده‌که‌وێت له سوریادا، هه‌ر ئه‌وه‌ش واده‌کات گومان بکرێت له‌وه‌ی کشانه‌وه‌ی ڕووسیا له ناوچه‌که‌دا ئه‌و مه‌به‌سته‌ی تێدابووبێت.\n٣- به‌ر له کۆتاییهاتنی قه‌یرانی سوریا و دابه‌شکردنه‌وه‌ی ناوچه‌کانی وڵاته‌که، تورکیا ده‌یه‌وێت بوونی خۆی له‌سه‌ر خاکی سوریا به‌هێزبکاته‌وه و یه‌کێک بێت له ئه‌کته‌ره سیاسییه به‌هێزه‌کانی دانووستاندن له باره‌ی قه‌یرانی سووریاوه، به‌شێوه‌یه‌ک که بتوانێت به سه‌رکه‌وتنی سه‌ربازی کۆمه‌ڵێ مه‌رج له قازانجی خۆیدا و به دژی هه‌ژموونی شیعه‌گه‌ری له سوریادا بسه‌پێنێت، له‌م ڕێگه‌یه‌وه تورکیا ده‌یه‌وێت قه‌ره‌بووی ڕێگرییه‌کانی ئه‌مریکا بۆخۆی بکاته‌وه که پێشووتر له‌لایه‌ن ئه‌مریکاوه ڕێگری لێکرا به‌شداری ئۆپه‌راسیۆنی (ره‌قه و موسڵ) بکات له دژی داعش که تێیدا هێزه به‌شداره‌کانی دیکه‌ی وه‌کو عێراق و ئێران و سوریا پێگه‌ی خۆیان به‌و شه‌ڕه‌وه به‌هێزکرده‌وه.\n٤- خواستی سه‌ره‌کی تورکیا له ڕێکخستنه‌وه‌ی سنووره‌کانی له‌گه‌ڵ سووریادا، ئه‌وه‌ش دوای ئه‌وه‌ی ئاستی داواکارییه‌کانی له خستنی به‌شار ئه‌سه‌د-ه‌وه گۆڕا بۆ گه‌ڕان به‌دوای به‌رژه‌وه‌ندی بچوکتره له‌نێوان سنووره‌کانی خۆی و سووریادا. ئه‌مه له کاتێکدایه که له کۆنگره‌کانی ئه‌ستانه و سۆچیدا، هه‌ر یه‌ک له ڕووسیا و ئێران ڕۆڵی گرنگ ده‌گێڕن له گفتوگۆکردنی داهاتووی سووریا، جگه له‌وه‌ی گفتوگۆکانی ئۆپۆزسیۆنی سوریا و ده‌سه‌ڵاتی سووری له‌لایه‌ن ئه‌مریکاوه سه‌رپه‌رشتی ده‌کرێن.\n٥-تورکیا ده‌یه‌وێت له دابه‌شکردنی سووریادا هه‌رێمێک له‌نێو خودی سووریادا له پێکهاته‌ی کورد و عه‌ره‌ب پێکبهێنێت و له‌ژێر ده‌سه‌ڵاتی ئه‌سته‌نبولدا بێت، ئه‌و هه‌رێمه له ناوچه‌ی (باب- ڕۆژهه‌ڵاتی حه‌له‌ب) درێژده‌بێته‌وه تاکو (ئه‌دلب-باکوری ڕۆژئاوای سوریا). ئه‌مه‌ش ئه‌و خه‌ونه‌ی تورکیایه که له کۆنگره‌ی لۆزان ١٩١٩ داوایده‌کرد، ئه‌م ئامانجه‌ی تورکیاش جگه له‌وه‌ی پڕۆژه‌ی فیدڕاڵی ڕۆژئاوای کوردستان له‌ناوده‌بات، داهاتوویه‌کی هه‌ژمونکارانه‌شی له ئاینده‌ی سووریا و ڕۆژهه‌ڵاتی نێوه‌ڕاست بۆ دابینده‌کات.


کوردیپێدیا - 26-02-1954\n📅 26-02-1954 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n➕ ئەم بابەتە لەلایەن: (هاوڕێ باخەوان)ەوە لە: Jun 27 2020 10:43PM تۆمارکراوە\n✍ ئەم بابەتە بۆ دواجار لەلایەن: (م. ب.)ەوە لە: Jun 29 2020 11:30AM باشترکراوە


کوردیپێدیا - گەلوک مام ساک ژیری\n🏰 گەلوک مام ساک ژیری | پۆل: شوێنەکان | زمانی بابەت: 🏳 کوردیی ناوەڕاست\nگەلوک مام ساک ژیری\n🖇 بابەتە پەیوەستکراوەکان: 55\n39. 👁 گەلوک مام گرد\n40. 👁 گەویلان\n41. 👁 مامندۆک\n42. 👁 ماندیا ژووری\n43. 👁 ماندیا ژێری\n44. 👁 ملکانە\n45. 👁 موکاوە\n46. 👁 میربالیان\n➕ ئەم بابەتە لەلایەن: (جوان عومەر ئەحمەد)ەوە لە: Sep 6 2019 8:42PM تۆمارکراوە\n👌 ئەم بابەتە لەلایەن: (زریان سەرچناری)ەوە لە: Sep 6 2019 9:09PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Sep 6 2019 9:09PM باشترکراوە\n👁 ئەم بابەتە 750 جار بینراوە


ئه‌مڕۆ كابینه‌كه‌ی عادل عه‌بدولمه‌هدی ته‌واو ناكرێت\nئه‌مرۆ پێنج شه‌ممه 6ی كانونی یه‌كه‌م ئه‌نجومه‌نی نوێنه‌رانی عیراق كۆده‌بێته‌وه و له كارنامه‌ی ئه‌مرۆی ئه‌نجومه‌ن باس له ته‌واو كردنی كابینه‌كه‌ی عادل عه‌بدولنه‌هدی نه‌كراوه.\nڕۆژی سێ شه‌ممه ئه‌نجومه‌نی نوێنه‌ران كۆبیه‌وه بۆ ده‌نگدان له‌سه‌ر ته‌واوكردنی كابینه‌كه‌ی عادل عه‌بدولنه‌هدی، به‌ڵام به هۆی دروستبونی پشێوی له نێو ئه‌نجومه‌نی نوێنه‌ران نه‌توانرا ده‌نگ له سه‌ر 8 وه‌زیره‌كه‌ی كابینه‌كه‌ی سه‌رۆك وه‌زیران بدرێت و ده‌سته‌ی سه‌رۆكایه‌تی ئه‌نجومه‌نی نوێنه‌ران بڕیاریاندا كۆبونه‌وه‌كه بۆ ئه‌مرۆپێنج شه‌ممه دوابخرێت.\nله دانیشانی ئه‌مرۆی ئه‌نجومه‌نی نوێنه‌ران تائێستا باش له ته‌واو كردنی كابینه‌كه‌ی عادل عه‌بدولمه‌هدی نه‌كراوه.\nئه‌مشه‌ویش ژماره‌یه‌ك له په‌رله‌مانتارانی سائیرون له كۆنگره‌یه‌كی ڕۆژنامه‌وانیدا رایانگه‌یاند كه پێویسته سه‌رۆك وه‌زیران به‌شێك له به‌ربژێره‌كانی ئه‌و 8 وه‌زاره‌ته‌ی كه‌ماوه بیانگۆڕێت، به‌ڵام تائێستا سه‌رۆك وه‌زیران سوره له‌سه‌ر نه‌گۆڕینی ئه‌و به‌ربژێرانه.\nڕۆژی دوو شه‌ممه‌ی ڕابردوو سه‌رۆك وه‌زیرانی عێراق بۆ ته‌واوكردنی كابینه‌كه‌ی ناوی 8 به‌ربژێری پێشكه‌شی ئه‌نجومه‌نی نوێنه‌رانی عێراق كرد.\nشه‌وی 24ی تشرینی یه‌كه‌م ئه‌نجومه‌نی نوێنه‌رانی عێراق متمانه‌ی به‌خشیه عادل عه‌بدولمه‌هدی و 14 له وه‌یزیره‌كانی، به‌ڵام تائێستا 8 وه‌زاره‌تی كابینه‌كه‌ی ماوه بۆ متمانه‌دان پێیان له‌لایه‌ن ئه‌نجومه‌نی نوێنه‌ران.


کۆنگرێسی ئەمریکا، جۆ بایدنی وەک سەرۆکی داهاتووی ئەمریکا بە دەنگی 270 ئەندامی کۆمەڵەی هەڵبژاردنەکان پەسەند کرد.\nئاوێنە: مایک پێنس، جێگری سەرۆکی ئێستای ئەمریکا رایگەیاند، لە کۆبوونەوەی هاوبەشی ئەنجومەنی نوێنەران و ئەنجومەنی پیرانی ئەمریکادا جۆ بایدن وەک سەرۆکی داهاتووی ئەمریکا پەسەند کرا.\nدەبوایە ڕۆژی سێشەممە 5ی کانونی دووەم کۆنگرێسی ئەمریکا بۆ دەنگدان لەسەر ئەنجامی هەڵبژاردنەکان و پەسەندکردنی سەرۆکی داهاتووی ئەمریکا کۆببێتەوە بەڵام بەهۆی توندوتیژی و چونە ناو بینای کۆنگرێس لەلایەن لایەنگرانی دۆناڵد ترەمپەوە کۆبوونەوەکە تا بەرەبەیانی ڕۆژی چوارشەممە دواخرا.\nساڵی 1966 كاتێك بایدن خوێندكاری بەشی یاسا دەبێت، لەگەڵ نیڵیا هانتەر هاوسەرگیری دەكات و دەبنە خاوەنی دوو كوڕ و كچێك، بەڵام لە ساڵی 1972دا دوای ماوەیەكی كەم لە بوونی بە ئەندامی ئەنجومەنی پیرانی ئەمریكا، هاوژینەكەی و كچەكەیان لە ڕوداوێكی هاتوچۆدا مردوون و دوو كوڕەكەشیان برینداربوون.\nبایدن دوو جاری تر خۆی بۆ هەڵبژاردنی سەرۆكایەتیی ئەمریكا كاندید كردووە، ئەوانیش لە ساڵی 1988 و ساڵی 2008ـدا بوون، بەڵام هەردوو جارەكە شكستیهێنا لە بەدەستهێنانی كورسیی سەرۆكایەتی و گەیشتن بە كۆشكی سپی. ئێستا لەسەر پشكی پارتی دیموكراتخوازەكانی ئەمریكا، بوو بە سەرۆكی هەڵبژێردراوی ئەمریكا.


کوردماکس و ماڵە هەژارەکان!\nئەم پیشاندانی نان و خوانی هەژارانەی ئەم ماڵ و خێزانە بەڕێزانە گوایە بۆ ڕاکێشانی سەرنجی بەزەیی و دڵتەنگیی دەوڵەمەندەکانە، بۆ ئەوەی ماڵە هەژارەکان ببن بە جێگەی بەزەیی دەوڵەمەندەکان و خێر و سەدەقەیان پێ بکەن و هاوکاریان بکەن.\nجارێ پێش هەموو شت، ئەم کاری ڕاگەیاندنە، کارێکی هەتا بڵێی دواکەوتووانەیە، کار و ڕاگەیاندنێکە، کە تێکشکانی کەسایەتیی ئەو ماڵ و خێزانانەی بە دوادا دێت، بە تایبەتی تێکشانی منداڵ و گەنجەکانیان.\nئەم جۆرە پەروەردیە، پەروەردیەکی زۆر قێزەون و ناشیرین و دواکەوتووانەیە. ئەوەی ئەم تیڤیە دەیکات، لە مایەپوچیی ڕاگەیاندنەکەیانەوە سەرچاوە دەگرێت، لە عەقڵێتێکەوە سەرچاوە دەگرێت، کە چارەسەری دادەپەروەریی بەوە دەزانن، کە دەوڵەمەندەکان خێر و سەدقە بکەن بە هەژاران.\nلە ڕووی کۆمەڵایەتیەوە ئەم کارە قێزەونەی ڕاگەیاندنی ئەم تیڤیە، چەند کارێکی دواکەوتووانە و ناشیرینە، لە ڕووی سیاسیشەوە بێدەنگ کردنی خەڵکیە، بەو واتایەی کە هەڵەی دەوڵەمەندەکانە کە هاوکاری ماڵە هەژارەکان ناکەن، بۆیە هەژاریی و داماویی و ڕەشورووتیی لە کوردستاندا هەیە.


دواڕۆژ مه‌ترسییه‌ك له‌سه‌ر هەڵەبجە ئاشكراده‌كات\nهەواڵ / کوردستان :: 11/02/2019 :: 536 جار بینراوە\nدواى تێپه‌ڕبونى 31 ساڵ به‌سه‌ر كیمیابارانكردنى هه‌ڵه‌بجه به‌چه‌كى كیمیایى و شه‌هیدبونى پێنج هه‌زار هاووڵاتى و برینداربونى به سه‌دانى دیكه، به‌ڵام تا ئێستا حه‌وت بۆمبى نه‌ته‌قیوى ئه‌و كاته له هه‌ڵه‌بجه ماونه‌ته‌وه كه گومانده‌كرێت بۆمبى كیمیایى بن.\nلوقمان عه‌بدولقادر، سه‌رۆكى كۆمه‌ڵه‌ى قوربانیانى كیمیابارانى هه‌ڵه‌بجه به دواڕۆژى راگه‌یاند: به‌هۆى مانه‌وه‌ى حه‌وت بۆمبى نه‌ته‌قیو له‌چه‌ند جێگه‌یه‌كى هه‌ڵه‌بجه له ئێستادا مه‌ترسییه‌كى گه‌وره له‌سه‌ر خاك و ئاوى هه‌ڵه‌بجه ماوه‌ته‌وه، چونكه له‌گه‌ڵ تێپه‌ڕبونى كاتدا به‌رگى ئه‌و بۆمبانه ده‌ڕزێت، بۆیه ئه‌گه‌ر بۆمبى كیمیایى بن ئه‌وا له‌گه‌ڵ خاك و ئاوى ژێرزه‌وى هه‌ڵه‌بجه كارلێك ده‌كه‌ن و كاره‌ساتى نه‌خوازراوى لێده‌كه‌وێته‌وه، زۆر گرنگە لایه‌نه په‌یوندیداره‌كان ئه‌و بابه‌ته به‌جددى وه‌ربگرن و ئه‌و ترس و دڵه‌ڕاوكێیه لاى هاووڵاتیان دروستبووه نه‌یهێڵن.\nرونیشى كرده‌وه: له ئێستادا له‌كۆى 15 ژێرزه‌مینى هه‌ڵه‌بجه، هێشتا حه‌وت ژێرزه‌مینیان مه‌ترسی مانه‌وه‌ى ئه‌و گازانه‌یان له‌سه‌ره، به‌ڵام له‌لایه‌ن خاوه‌نه‌كانیانه‌وه داخراون و ساڵى رابردوو تیمێكى بریتانى بۆ لێكۆڵینه‌وه له‌سه‌ر مانه‌وه‌ى كاریگه‌رى گازه ژه‌هراوییه‌كان له‌یه‌كێك له ژێرزه‌مینه‌كانى هه‌ڵه‌بجه تاقیكردنه‌وه‌یه‌كیان ئه‌نجامدا، دواتر ئه‌و تیمه بریتانیه هۆشداریاندایه لایه‌نه په‌یوه‌ندیداره‌كان كه به‌هیچ شێوه‌یه‌ك نابێت ئه‌و ژێرزه‌مینانه به‌كاربهێنرێن.\nسه‌رۆكى كۆمه‌ڵه‌ى قوربانیانى كیمیابارانى هه‌ڵه‌بجه وتیشى: "دواى تێپه‌ڕبونى 31 ساڵ به‌سه‌ر ئه‌و كاره‌ساته‌دا تائێستاش كاریگه‌رى ئه‌و گازانه هه‌ر ماوه‌ته‌وه به‌تایبه‌ت له‌سه‌ر به‌ركه‌وتوانى چه‌كى كیمیایى و ئه‌و ژێرزه‌مینانه‌ى كه هه‌واگۆڕكێ تیایاندا روونادات تیشكى خۆریان به‌رناكه‌وێت باران لێیان نادات، چونكه به وته‌ى ئه‌و تیمه بیانیانه‌ى بۆ لێكۆڵینه‌وه له‌سه‌ر ژینگه‌ى هه‌ڵه‌بجه هاتون ئه‌وه‌یان پشتڕاستكردوه‌ته‌وه كه له شوێنه داخراوه‌كاندا مه‌ترسى مانه‌وه‌ى گازه ژه‌هراوییه‌كان هێشتا له ئارادایه".